Kerajaan tidak jual MySejahtera
Oleh SITI A'ISYAH SUKAIMI

27 Mac 2022, 7:31 pm
PUTRAJAYA – Kerajaan tidak pernah menjual aplikasi MySejahtera kepada mana-mana syarikat swasta bahkan ia hak milik kerajaan, manakala Kementerian Kesihatan (KKM) dilantik sebagai pemilik utama aplikasi tersebut untuk pengurusan kesihatan awam negara.
Menteri Kesihatan, Khairy Jamaluddin Abu Bakar berkata, kerajaan tidak pernah membuat sebarang bayaran kepada syarikat KPISOFT (M) Sdn. Bhd. (KPISOFT) yang telah membangunkan aplikasi ini sepanjang tempoh penggunaannya dari 27 Mac 2020 hingga 31 Mac 2021.
“Perkara ini adalah berdasarkan ketetapan syarikat yang telah menawarkan penggunaan aplikasi MySejahtera kepada kerajaan untuk tempoh setahun tanpa sebarang bayaran berdasarkan prinsip tanggungjawab sosial korporat (CSR) syarikat.
“Sejak ia dilancarkan, penggunaan aplikasi MySejahtera adalah melalui pendekatan perisian sebagai platform perkhidmatan (SaaS). Pendekatan ini membantu kerajaan mengurangkan masa kitaran yang diperlukan untuk membangunkan satu perisian baharu susulan keperluan satu sistem khusus untuk menguruskan pandemik Covid-19,” katanya dalam kenyataan di sini hari ini.
Beliau berkata, dalam masa sama, aplikasi tersebut merupakan platform teguh dan dinamik kerana mampu menampung penambahbaikan fungsi selari dengan perkembangan semasa wabak Covid-19.
Katanya lagi, setelah tamat tempoh CSR, kerajaan pada 31 Mac tahun lalu bersetuju supaya perkhidmatan MySejahtera diteruskan dan ia diguna pakai kerana keteguhan dan keupayaan dinamik teknologinya.

“Sehubungan itu, kerajaan meneruskan kerjasama dengan pihak syarikat dalam melaksanakan peningkatan fungsi MySejahtera sehingga apa yang digunakan pada hari ini.
“MySejahtera kini mempunyai lebih 10 modul serta sebanyak 38 juta pengguna berdaftar terdiri daripada warga negara, bukan warga negara dan pengembara,” ujarnya.
Khairy Jamaluddin berkata, keputusan kerajaan pada 26 November tahun lalu turut menetapkan supaya KKM menubuhkan Jawatankuasa Rundingan Harga dengan keahlian terdiri daripada agensi pemegang taruh berkaitan bagi melaksanakan rundingan harga perolehan dan pengurusan perkhidmatan aplikasi MySejahtera dengan syarikat untuk tempoh dua tahun, selaras tatacara perolehan kerajaan.
“Skop perolehan dan pengurusan aplikasi ini antaranya merangkumi pengoperasian platform MySejahtera, pembangunan sistem termasuk pembangunan modul tambahan, penyelenggaraan, pengurusan pusat data dan perkhidmatan disediakan oleh pihak ketiga meliputi langganan ke atas perkhidmatan Google Map And Places Application Programming Interface (API) dan perkhidmatan Short Messaging Service (SMS).
“Seterusnya Kementerian Kewangan melalui surat bertarikh 28 Februari lalu bersetuju meluluskan permohonan KKM untuk melaksanakan perolehan bagi pengurusan aplikasi ini dan dimuktamadkan di peringkat Kementerian Kewangan. Proses rundingan ini telah dimulakan dan KKM akan memastikan due diligence dilakukan bagi memelihara kepentingan kerajaan,” katanya.
Mengulas lanjut, beliau berkata, KKM menegaskan bahawa data MySejahtera adalah di bawah penyeliaan kementerian ini sejak ia mula digunakan manakala, segala pengurusan data akan melalui proses tadbir urus data yang telah ditetapkan KKM.
“Dalam hal ini, penggunaan dan pengurusan data MySejahtera perlu mematuhi Akta Pencegahan dan Pengawalan Penyakit Berjangkit 1988 (Akta 342), Akta Perubatan 1971 dan piawaian antarabangsa. Sehubungan itu, data MySejahtera tidak boleh dikongsi oleh KKM dengan mana-mana agensi kerajan mahupun swasta.
“Selain itu, transaksi data daripada aplikasi MySejahtera dimuat naik ke jaringan pelayan awan setiap hari dan hanya boleh diakses untuk kegunaan aplikasi MySejahtera sahaja.
“KKM berharap orang ramai akan terus menggunakan apliasi MySejahtera tanpa ragu-ragu. Kerahsiaan data orang ramai adalah terjamin dan KKM akan sentiasa memastikan aspek ini tidak dikompromi,” tegasnya. – KOSMO! ONLINE


Sze Fei-Nur Izzuddin tewas di final Terbuka Switzerland
Oleh MUHAMMAD ZUHAILY BADLISHAH

27 Mac 2022, 9:58 pm
KUALA LUMPUR – Hasrat beregu lelaki negara, Goh Sze Fei-Nur Izzuddin Rumsani mendakap gelaran kedua tahun ini tidak kesampaian.
Ia selepas beregu No. 18 dunia itu tewas 18-21, 19-21 kepada Fajar Alfian-Muhammad Rian Ardianto dari Indonesia pada aksi final Terbuka Switzerland di Basel sebentar tadi.
Kekalahan itu menjejaskan impian Sze Fei-Nur Izzuddin untuk bergelar juara kejohanan antarabangsa buat kali kedua tahun ini selepas terdahulu memenangi Terbuka Jerman pada 13 Mac lalu.
Bagaimanapun, pujian harus diberikan kepada Sze Fei-Nur Izzuddin kerana memberi tentangan sengit kepada Fajar-Ardianto yang berada di ranking lebih tinggi iaitu No. 9 dunia. – KOSMO! ONLINE


Dua maut Kancil bertembung Hilux
Oleh ABDUL RASHID ABDUL RAHMAN

27 Mac 2022, 7:37 pm
PEKAN – Dua lelaki maut selepas kereta jenis Perodua Kancil dinaiki mereka bertembung dengan sebuah kenderaan pacuan empat roda di Kilometer 12 Jalan Chini-Kuantan di sini hari ini.
Mangsa yang maut dalam kejadian itu ialah pemandu kereta Hasyim Amin, 29, dan penumpang hadapan kereta iaitu Dolah Muhtar, 39.
Ketua Polis Daerah Pekan, Superintendan Mohd. Zaidi Mat Zin berkata, kejadian kira-kira pukul 3 petang itu berlaku ketika mangsa dalam perjalanan dari arah Chini menghala ke Kuantan.
“Apabila tiba di tempat kejadian kereta dinaiki mangsa telah terbabas dan masuk ke laluan bertentangan sebelum bertembung dengan sebuah kenderaan pacuan empat roda yang datang daru arah bertentangan.
“Akibat kejadian pemandu dan penumpang kereta meninggal dunia di tempat kejadian, manakala pemandu dan penumpang kenderaan pacuan empat roda mengalami kecederaan ringan,” katanya di sini hari ini.
Menurut Mohd Zaidi mangsa yang maut dibawa ke Hospital Pekan untuk bedah siasat, manakala mangsa yang cedera dirawat di hospital sama.

Beliau berkata kes itu disiasat mengikut Seksyen 41 (1) Akta Pengangkutan Jalan 1987 dan siasatan masih giat dilakukan.
“Berdasarkan siasatan awal mendapati lokasi kejadian adalah jalan lurus dan semasa kejadian keadaan jalan kering serta tidak hujan,” ujarnya. – KOSMO! ONLINE


Nenek paling muda di Britain berumur 30 tahun
Oleh KOSMO!

27 Mac 2022, 7:30 pm
LONDON – Seorang wanita berusia 30 tahun dilaporkan menjadi nenek paling muda di Britain selepas anak perempuannya melahirkan seorang bayi lelaki pada usia 14 tahun, lapor akhbar Mirror UK semalam.
Ibu kepada lima anak, Kelly Healey berusia hanya 30 tahun apabila anak perempuannya, Skye Salter melahirkan seorang bayi lelaki, Bailey pada Ogos 2018.
Keluarga itu bagaimanapun dikritik pengguna media sosial dengan Kelly diselar kerana didakwa tidak mendidik Skye mengenai pengetahuan pencegahan kehamilan.
Kelly yang berasal dari bandar Feltham, England memberitahu akhbar Mirror bahawa dia telah cuba memaklumkan kepada anaknya mengenai perkara tersebut tetapi Skye tidak aktif secara seksual ketika itu.
Skye bahkan tidak mengetahui kehamilannya sehingga kandungannya berusia lebih lapan bulan.
Ibu muda itu terkejut dengan kehamilannya.

“Saya tahu ia akan berlaku tetapi orang luar tidak tahu perkara sebenar yang berlaku. Saya tidak fikir tentang apa yang mereka katakan, mereka tidak mengenali saya.
“Saya bangga dengan diri saya dan ibu saya. Mereka bukannya orang yang membesarkan saya,’’ kata Skye yang kini berusia 18 tahun. – Agensi


Ratusan ikan tamban, selangat terdampar di pantai Telok Gong
Oleh DIYANATUL ATIQAH ZAKARYA

27 Mac 2022, 7:51 pm
Oleh DIYANATUL ATIQAH ZAKARYA
ALOR GAJAH – Penduduk di Telok Gong di sini gempar apabila ratusan ikan selangat dan tamban ditemui terdampar di sepanjang pesisir pantai di kawasan itu sejak petang tadi.
Tinjauan Kosmo! Online di lokasi mendapati bangkai ikan yang terdampar mengeluarkan bau kurang menyenangkan dengan sebahagiannya isi perut dalam keadaan terburai.
Seorang nelayan, Mohamad Arshad, 76, berkata, kejadian itu adalah yang pertama kali berlaku sejak dia menjadi nelayan di perairan berkenaan lebih 20 tahun lalu.
Dia yang juga bekas Ketua Nelayan Telok Gong berkata, Jabatan Perikanan negeri turut menghubunginya kira-kira pukul 5 petang tadi berhubung kejadian itu.
“Saya mula-mula tidak tahu kejadian ini sehinggalah dihubungi oleh Jabatan Perikanan yang ingin mendapatkan maklumat.

“Bila saya turun (ke pantai) memang terkejut bila tengok ratusan ikan terdampar di sepanjang pantai di Telok Gong, memang tidak pernah berlaku sebelum ini,” katanya ketika ditemui pemberita di sini hari ini.
Mohamad berkata, dia tidak pasti punca kejadian tersebut dan lebih menghairankan ia hanya melibatkan dua jenis ikan iaitu ikan Selangat dan Tamban.
Dalam pada itu, seorang penduduk Telok Gong, Najmi Hakim Zamri, 23, berkata, dia dan kawan-kawan yang berkunjung ke pantai itu terkejut dengan kemunculan ratusan bangkai ikan.
“Saya memang jarang ke pantai, tetapi memang peliklah kalau tiba-tiba banyak ikan mati dan terdampar di sini,” katanya.
Sementara itu, Ahli Dewan Undangan Negeri (ADUN) Kuala Linggi, Rosdi Abdullah turut dilihat turun padang bagi memeriksa kejadian tersebut.
“Setakat ini saya belum menerima laporan rasmi daripada pihak-pihak berkenaan.
“Namun dalam masa terdekat saya akan minta pihak Jabatan Perikanan Negeri dan Jabatan Alam Sekitar (JAS) mengemukakan laporan kerana ada dakwaan kejadian berpunca daripada pencemaran laut,” katanya. – KOSMO! ONLINE


‘The Rock’ buat kemunculan pertama di Dubai
Oleh KOSMO!

27 Mac 2022, 8:30 pm
DUBAI, Emiriyah Arab Bersatu (UAE) – Sebutir berlian gergasi dikenali sebagai ‘The Rock’ dipamerkan untuk pertama kali di Dubai hari ini, menjelang satu majlis lelongan di mana batu permata itu dianggar berupaya mencatatkan harga jualan mencecah AS$30 juta (RM126.3 juta).
Berlian seberat 228.31 carat (45.662 gram) berbentuk buah pear itu dilombong dan dicanai di Afrika Selatan lebih 20 tahun lalu.
Ia merupakan berlian putih paling besar pernah ditampilkan untuk lelongan, demikian menurut rumah lelongan Christie’s.
Selepas membuat penampilan sulung di Dubai dari 26 hingga 29 Mac ini, The Rock akan berada di Taipei, New York dan seterusnya, Geneva di mana ia akan dilelong pada 11 Mei ini.
“Asia Barat sentiasa menghargai kepentingan batu permata,” kata ketua antarabangsa Christie’s, Rahul Kadakia.
Rekod lelongan sebelum ini untuk berlian tidak berwarna terbesar adalah permata seberat 163.41 carat (32.682 gram) yang dijual mencecah harga AS$33.7 juta (RM141.89 juta) pada November 2017, demikian menurut Christie’s.

Pada awal tahun ini, Sotheby’s di London menjual Enigma yang merupakan berlian potong terbesar pernah dilelong dengan berat 555.55 carat (111.11 gram) pada harga AS$4.3 juta (RM18.1 juta). – AFP


Soon Huat-Shevon Lai terus kempunan gelaran
Oleh MUHAMMAD ZUHAILY BADLISHAH

27 Mac 2022, 10:51 pm
KUALA LUMPUR – Beregu campuran profesional negara, Goh Soon Huat-Shevon Jemie Lai terpaksa akur gagal merangkul gelaran Terbuka Switzerland 2022.
Soon Huat-Shevon Lai terlepas peluang keemasan itu selepas bertarung sengit dengan beregu Jerman, Mark Lamsfuss-Isabel Lohau sebelum tewas 21-12, 18-21, 17-21 pada final di St. Jakobshalle, Basel sebentar tadi.
Ia adalah kekalahan pertama Soon Huat-Shevon Lai kepada Lamsfuss-Isabel selepas menang empat pertemuan terakhir dengan pasangan di ranking ke-15 dunia itu.
Kekalahan itu juga menyaksikan Soon Huat-Shevon Lai terus kemarau kejuaraan dalam tempoh empat tahun sejak menjuarai Terbuka Singapura dan Terbuka Jerman pada 2018.
Kegagalan Soon Huat-Shevon Lai menyaksikan tiada wakil negara berjaya menjulang gelaran Terbuka Switzerland selepas beregu lelaki, Goh Sze Fei-Nur Izzuddin Rumsani juga tewas di pentas final hari ini. – KOSMO! ONLINE


Bayi kembar lahir bersama kantung ketuban
Oleh KOSMO!

27 Mac 2022, 8:00 pm
MADRID – Seorang bayi perempuan yang merupakan kembar dilahirkan menerusi pembedahan Caesarean Section (C-Sect) dengan kantung ketuban yang masih utuh, lapor akhbar Mirror UK.
Kejadian seperti itu dikatakan hanya berlaku sekali dalam setiap 80,000 kelahiran.
Peristiwa yang jarang berlaku itu dikenali sebagai ‘kelahiran bertudung’ atau ‘kelahiran duyung’.
Kantung ketuban adalah kantung nipis berisi cecair yang meliputi janin semasa dalam kandungan dan melindunginya daripada kecederaan serta mengawal suhu supaya kekal hangat. Ia kebiasaannya akan pecah apabila seorang wanita melahirkan anak.
Sepasukan doktor berjaya melahirkan dua bayi kembar itu di sebuah hospital di bandar Vinaros, wilayah Castellon di Sepanyol pada Rabu lalu.
Pakar sakit puan dan obstetrik, Ana Teijelo bertanggungjawab ke atas pasukan perubatan berkenaan bagi memastikan kelahiran itu berjalan dengan lancar.

“Hari ini di Hospital Vinaros kami melakukan pembedahan Caesarean Section (C-Sect) bertudung (kembar ke-2) dan anda boleh lihat keghairahan pasukan kami,’’ kata Teijelo. – Agensi


Ajal kanak-kanak OKU semasa bapa tunai umrah
Oleh WAT KAMAL ABAS

27 Mac 2022, 11:05 pm
BAGAN SERAI – Seorang kanak-kanak berusia 10 tahun lemas selepas terjatuh ke dalam Sungai Perak berhampiran Sayong Tebing di Kuala Kangsar hari ini.
Dalam kejadian kira-kira pukul 7.15 pagi itu, mangsa, Ahmad Fakhruddin Ahmad Farid yang juga orang kurang upaya (OKU) ditemui tersangkut di celah rumput di tebing sungai
Mayat mangsa ditemui selepas sejam pada jarak kira-kira 300 meter dari lokasi terakhir dia dilihat.
Menurut ibunya, Nur Suriati Yusoff, 44, mangsa merupakan anak bongsu dari tiga adik-beradik, manakala kejadian berlaku semasa suaminya sedang mengerjakan umrah di Mekah.
“Saya menghubungi suami menerusi panggilan video pada aplikasi WhatsApp ketika jenazah arwah dimandikan sehingga selesai pengebumian.
“Suami memberi kata-kata semangat agar saya bersabar dan reda atas apa yang berlaku,” katanya semasa ditemui selepas pengebumian di Tanah Perkuburan Islam Masjid At-Taqwa Kubu Gajah, Gunung Semanggol dekat sini.

Sementara itu Ketua Polis Daerah Kuala Kangsar, Asisten Komisioner Omar Bakhtiar Yaacob ketika dihubungi mengesahkan kejadian tersebut.
Katanya, mayat mangsa telah ditemui terapung tersangkut pada celah rumput di tebing sungai berkenaan.
“Pemeriksaan pada tubuh mangsa tiada menunjukkan sebarang kecederaan fizikal.
“Hasil bedah siasat mengesahkan kematian mangsa disebabkan lemas dan kes diklasifikasikan sebagai mati mengejut,” katanya. – KOSMO! ONLINE


UPSI tawarkan khidmat penterjemah profesional
Oleh ZAKI SALLEH

27 Mac 2022, 6:45 pm
TANJUNG MALIM – Universiti Pendidikan Sultan Idris (UPSI) menyediakan khidmat terjemahan menerusi Pusat Terjemahan Profesional (PTP) yang ditubuhkan di bawah Fakulti Bahasa dan Komunikasi (FBK).
Naib Canselor UPSI, Prof. Datuk Dr. Md. Amin Md. Taff berkata, penubuhan pusat itu bertepatan dengan keperluan semasa yang memerlukan pelbagai bidang bahasa.
Katanya, bidang penterjemahan adalah signifikan kerana karya yang diterjemahkan itu digunakan dalam pelbagai bidang dan pembelajaran merangkumi genre berbeza.
“Ini termasuk penerbitan buku bahasa dan sastera, proses pembelajaran dan pengajaran, kepercayaan dan adat resam, sistem ekonomi, politik serta pelbagai bidang.
“Ia berpotensi menjadi pusat terjemahan yang unggul demi membantu pelbagai agensi mendapatkan khidmat,” katanya dalam satu kenyataan di sini.
Peranan penterjemah yang penting dalam pendidikan dan perpindahan ilmu juga menyaksikan UPSI menjadikan ia sebagai salah satu misi menerusi FBK.

Pada zaman Sultan Idris Training College, Pendeta Za’ba pernah berkhidmat sebagai penterjemah yang menterjemah buku-buku untuk kegunaan di sekolah pada masa itu.
Sementara itu, Dekan FBK, Prof. Madya Dr. Mazura Mohamad berkata, PTP berperanan membantu memastikan sesuatu karya yang ditulis membawa makna yang sama dengan karya asal.
Tambah beliau, PTP juga akan melaksanakan bengkel terjemahan yang bersifat ‘hands-on’ kepada pensyarah, pelajar dan orang awam bagi menambah nilai kemahiran. – KOSMO! ONLINE


Hup Wei undur diri sebagai legenda
Oleh MUHAMMAD ZUHAILY BADLISHAH

27 Mac 2022, 6:28 pm
KUALA LUMPUR – Legenda lompat tinggi negara, Lee Hup Wei akhirnya mengumumkan persaraan secara rasmi hari ini selepas 18 tahun menabur bakti buat Malaysia di pentas antarabangsa.
Hup Wei, 34, mengakui, sudah lama memikirkan mengenai persaraan dan bercadang mengumumkannya selepas berakhir temasya Sukan SEA di Hanoi, Vietnam yang dijadualkan berlangsung dari 11 hingga 23 Mei depan.
Bagaimanapun, bekas pemegang rekod kebangsaan itu terpaksa mengumumkannya lebih awal selepas namanya tiada dalam senarai dua atlet lompat tinggi yang akan mewakili Malaysia ke temasya dwitahunan Asia Tenggara tersebut.
Dua atlet yang akan mewakili negara di Hanoi nanti ialah pemegang rekod kebangsaan ketika ini, Nauraj Singh Randhawa dan Mohamad Eizlan Dahalan.
HUP WEI adalah satu-satunya atlet lompat tinggi negara pernah bersaing di peringkat akhir Kejohanan Olahraga Dunia sewaktu edisi Doha 2019. – AFP
“Badan saya juga sudah mencapai tahap maksimum. Proses pemulihan badan saya juga berjalan dengan sangat perlahan sekarang.
“Saya memandang ke hadapan dan menjadi jurulatih. Mungkin dapat melahirkan ramai pelapis untuk meraih pencapaian lebih baik lagi selepas ini.

“Saya tak terpilih ke Sukan SEA, jadi saya fikir inilah masa paling sesuai (bersara). Selepas ini saya akan fokus kepada tugas sebagai jurulatih dan menubuhkan akademi sendiri,” katanya pada sidang akhbar hari ini.
Hup Wei yang mula mewakili Malaysia pada 2004, berjaya memenangi empat pingat emas Sukan SEA sewaktu edisi Manila 2007, Vientiane 2009, Palembang 2011 dan Manila 2019 serta satu perak pada Kuala Lumpur 2017.
Atlet dari Kajang, Selangor itu turut berkongsi nama sebagai pemegang rekod Sukan SEA bersama Nauraj dan bekas atlet negara, Loo Kum Zee dengan catatan 2.24 meter (m).
HUP WEI layak diangkat sebagai legenda olahraga negara kerana sudah bersaing di semua peringkat kejohanan dalam kariernya termasuk Sukan SEA, Sukan Asia, Sukan Komanwel, Sukan Olimpik dan Kejohanan Dunia. – AFP
Selain itu, Hup Wei juga pernah memenangi pingat emas Kejohanan Asia 2007 di Amman, Jordan selain mewakili Malaysia di tiga Sukan Olimpik pada Beijing 2008, London 2012 dan Tokyo 2020.
Satu lagi pencapaian membanggakan buat Hup Wei adalah dia satu-satunya atlet lompat tinggi negara yang pernah beraksi di pentas final Kejohanan Olahraga Dunia sewaktu edisi 2019 di Doha, Qatar.
Sebagai rekod, Kejohanan Olahraga Kuala Lumpur All Comers di Stadium Mini Majlis Sukan Negara, Bukit Jalil hari ini menjadi pertandingan terakhir dalam karier Hup Wei. – KOSMO! ONLINE


Suami isteri pecah cermin kereta, curi barangan berharga dicekup
Oleh ABD. RAZAK OSMAN

27 Mac 2022, 7:23 pm
SUNGAI PETANI – Sepasang suami isteri yang aktif melakukan jenayah pecah cermin kereta sebelum melarikan barangan berharga di daerah Kuala Muda dan Yan dekat sini sejak awal tahun ini berjaya ditahan Jumaat lalu.
Pasangan suami isteri masing-masing berusia 33 dan 28 tahun yang merupakan penganggur itu ditahan di sebuah rumah di Taman Semeling Maju dekat sini.
Ketua Polis Daerah Kuala Muda, Asisten Komisioner Adzli Abu Shah berkata, hasil pemeriksaan menemui pelbagai barangan seperti rantai tangan, rantai leher, cincin, resit jualan barang kemas dan telefon bimbit.
“Sebuah kereta yang dipercayai digunakan untuk melakukan jenayah dan sebuah lagi kereta yang dibeli hasil kegiatan itu turut dirampas,” katanya pada sidang akhbar di Ibu Pejabat Polis Daerah Kuala Muda di sini hari ini.
Adzli berkata, kedua-dua suspek menyasarkan kawasan tumpuan ramai untuk melakukan jenayah tersebut.
“Barangan yang dicuri akan dijual kepada orang tertentu sahaja dengan hasil jualan digunakan untuk perbelanjaan harian,” ujarnya.

Menurut beliau, mereka direman selama empat hari bagi membantu siasatan mengikut Seksyen 379 Kanun Keseksaan.
Sementara itu, polis turut menahan empat ahli Geng Mad Add berusia antara 20 hingga 23 tahun kerana terlibat dalam 20 kes curi motosikal di daerah Kuala Muda sejak Julai 2019.
Kata Adzli, dalam tangkapan itu, polis merampas beberapa barangan antaranya sebuah mesin canai, 10 rangka motosikal dan sebuah enjin motosikal yang dilaporkan hilang. – KOSMO! ONLINE


Nyanyian cover lagu Ku Ikhlaskan Ara Johari lebih sedap
Oleh KOSMO!

27 Mac 2022, 4:35 pm
PETALING JAYA – “Ini baru betul penyanyi, baru sampai maksud lagu yang dinyanyi, lagi sedap dari penyanyi asal”.
Demikian antara komen yang diberikan oleh orang ramai apabila lagu Ku Ikhlaskan nyanyian asal usahawan kosmetik, Datuk Seri Vida dinyanyikan semula oleh penyanyi, Ara Johari mendapat perhatian lebih sehingga tular di media sosial baru-baru ini.
Tinjauan Kosmo! di laman Twitter dan YouTube mendapati rata-rata peminat muzik negara memuji nyanyian Ara dan menganggap maksud lagu tersebut jelas dirasai mereka.
Sementara itu, ada juga pengguna yang berseloroh mengatakan lagu tersebut seolah-olah milik Ara berbanding penyanyi asalnya.
“Ini lagu Datuk Vida atau Ara, yang buat nyanyian cover lebih layak jadi penyanyi asal, maaf Datuk, ini hanya pendapat,” ciap Alias Zuki.
“Pergi kelas vokal biar pandai, labur duit belajar nyanyi, baru buat lagu sendiri, bukan labur keluar lagu tapi macam pinjam lagu orang, industri muzik sekarang perlu tapis lagu penyanyi dan kualiti suara, baru boleh setanding antarabangsa,” kata Asyura.

“Alamak, kenapa saya dengar lagu Ku Ikhlaskan lepas Ara Johari buat cover baru rasa lagu sedap, ke sebab muzik video Datuk Vida buat saya lebih terhibur dari fokus maksud lagu, apa-apa memang sedap suara Ara, ini baru penyanyi,” tulis Saidin Roro. – KOSMO! ONLINE


Rusia tawan bandar tempat tinggal pekerja loji nuklear Chernobyl
Oleh KOSMO!

27 Mac 2022, 6:00 pm
KIEV – Ukraine memaklumkan bahawa tentera Rusia telah menawan sebuah bandar Slavutych yang merupakan tempat tinggal pekerja loji nuklear Chernobyl dan menahan seketika datuk bandarnya, lapor laman berita Wion News semalam.
“Saya telah dibebaskan, Semuanya baik-baik sahaja, setakat ini Slavutych telah ditawan,’’ kata Datuk Bandar Yuri Fomichev kepada agensi berita AFP melalui panggilan telefon selepas pegawai -pegawai di Kiev mengumumkan penahanannya.
Terdahulu, Kiev memaklumkan bahawa tentera Rusia telah memasuki bandar Slavutych.
Kira-kira 25,000 orang dilaporkan tinggal di bandar itu yang terletak 160 kilometer ke utara Kiev. Ia dibina selepas kemalangan loji tenaga nuklear Chernobyl berlaku pada 1986.
Tapak loji nuklear Chernobyl diambil alih oleh Rusia dalam serangan pada 24 Februari lalu pada hari sama Moscow melancarkan pencerobohan ke atas Ukraine.
Agensi Tenaga Atom Antarabangsa (IAEA) menyatakan kebimbangan pada Khamis lalu selepas Ukraine memaklumkan bahawa Rusia terus membedil bandar Slavutych.

Kira-kira 100 juruteknik Ukraine terus menjalankan operasi harian di tapak radioaktif  itu selama hampir empat minggu tanpa penggiliran. – Agensi


Taliban larang wanita tanpa mahram lelaki menaiki penerbangan
Oleh KOSMO!

27 Mac 2022, 7:00 pm
KABUL, Afghanistan – Berpuluh-puluh wanita dilarang oleh pemerintah Taliban daripada menaiki pesawat kerana tidak melakukan perjalanan bersama penjaga lelaki, lapor akhbar New York Post semalam.
Antara mereka termasuk dua wanita yang tiba di Lapangan Terbang Antarabangsa Kabul kelmarin yang mempunyai dua kewarganegaraan termasuk dari Kanada, demikian menurut dua pegawai syarikat penerbangan Afghanistan.
Mereka dihalang daripada menaiki pesawat ke Islamabad, Dubai dan Turki menggunakan dua penerbangan milik pemerintah iaitu Kam Air dan Ariana Airline.
Bulan lalu, Taliban melarang wanita Afghanistan melakukan perjalanan melebihi 77.25 kilometer tanpa penjaga lelaki.
Keperluan penjaga lelaki atau mahram termasuk menemani mereka untuk tugas asas seperti memasuki bangunan kerajaan, berjumpa doktor atau menaiki teksi, demikian menurut akhbar Wall Street Journal.
Kelmarin beberapa wanita yang melakukan perjalanan bersendirian diberi kebenaran untuk menaiki pesawat Ariana Airlines ke wilayah Herat. Bagaimanapun, pada masa kebenaran diberikan, mereka telah terlepas penerbangan tersebut.

Sekatan ke atas wanita di Afghanistan itu berlaku hanya beberapa hari selepas pemerintah Taliban memungkiri janji untuk membenarkan gadis kembali ke sekolah selepas darjah enam.
Keengganan Taliban untuk membuka pendidikan kepada semua kanak-kanak Afghanistan menimbulkan kemarahan sebilangan besar penduduk negara itu. – Agensi


Helmi Azman julang kemenangan sulung SS600
Oleh MUHAMMAD RIDUAN MOHD HANAFIAH

27 Mac 2022, 6:40 pm
IMPIAN pelumba berbakat negara,Helmi Azman untuk meraih kemenangan pertama pada Kejuaraan Motosikal Asia (ARRC) akhirnya terlaksana selepas muncul juara pusingan pembukaan di Litar Antarabangsa Chang ,Buriram, Thailand.
Pada Perlumbaan 2 tersebut, Helmi yang memulakan perlumbaan di petak empat memperagakan tunggangan terbaik dalam kelas SuperSports 600 (SS600) selepas berjaya berada di kelompok hadapan meskipun pada ketika itu pelumba Astra Honda Racing Team, Andi Farid Izdihar mendahului saingan.
Berbaki tujuh pusingan terakhir, Andi melakukan kesilapan apabila terjatuh lalu membuka ruang buat Helmi untuk merampas kedudukan itu sebelum menamatkan perlumbaan dengan kemenangan dramatik.
Lebih manis, ini adalah kemenangan pertama buat Helmi selepas beralih ke kelas SS600.
“Saya ingin berterima kasih kepada pasukan saya, Honda Racing kerana telah menyediakan jentera terbaik pada minggu ini.
“Pada perlumbaan tersebut saya cuba mengekori Andi kerana dia benar-benar laju dan secara tiba-tiba dia terjatuh.

“Saya mengekalkan catatan masa meskipun pada ketika itu keadaan litar terlalu panas dan saya hanya kekalkan momentum untuk menjuarai perlumbaan hari ini,” katanya.
Sementara itu,tempat kedua menjadi milik pelumba Thailand, Nakarin Atiratphuvapat manakala pelumba Malaysia ,Ibrahim Norrodin di tempat ketiga.
Bekas pelumba Moto2 negara, Khairul Idham Pawi berjaya menamatkan saingan di tempat kelima. – KOSMO! ONLINE


Mercun bernilai RM4.17 juta dirampas
27 Mac 2022, 4:42 pm
KUALA LUMPUR – Seramai lima lelaki warga tempatan ditahan dalam dua serbuan berasingan di sebuah gudang dan rumah di Taman Kepong di sini pada 23 Mac lalu.
Serbuan yang dilakukan sepasukan polis dari cawangan Perisikan dan Siasatan Khas Jabatan Keselamatan Dalam Negeri dan Ketenteraman Awam (KDNKA) Bukit Aman dibantu Ibu Pejabat Polis Daerah Sentul telah berjaya merampas mercun dan bunga api haram bernilai RM4.17 juta.
Difahamkan, sindiket ini mendapatkan bekalan mercun dan bunga api dari negara China sebelum diseludup menggunakan kapal kontena yang akan berlabuh di Pelabuhan Klang.
Ketua Polis Daerah Sentul, Asisten Komisioner Beh Eng Lai berkata, siasatan awal mendapati, sindiket terbabit mendapatkan bekalan untuk dipasarkan di sekitar Lembah Klang.
“Serbuan pertama telah dilakukan di sebuah gudang sekitar Kepong yang berjaya menemui 712 kotak mercun dan bunga api termasuk wang tunai berjumlah RM12,900.
“Susulan serbuan pertama, polis telah pergi ke sebuah rumah teres dua tingkat di sekitar Taman Kepong dan berjaya merampas 347 kotak serta 35 guni berisi mercun dan bunga api,” katanya ketika sidang akhbar di stor barang kes Ibu Pejabat Polis Daerah Sentul di sini hari ini.

Mengulas lanjut, keseluruhan rampasan terdiri daripada 1,059 kotak dan 35 guni mercun yang bernilai kira-kira RM4.17 juta.
“Sindiket tersebut juga menjadikan kedua-dua premis sebagai tempat penyimpanan sementara sebelum dijual di sekitar Lembah Klang.
“Semakan rekod pula mendapati dua suspek mempunyai rekod jenayah manakala baki tangkapan tidak mempunyai rekod, jenayah” jelasnya.
Kes disiasat mengikut Seksyen 8 Akta Bahan Letupan 1987 kerana menyimpan dan menjual bahan letupan. -KOSMO ONLINE


Kapal selam ‘halimunan’ Rusia ditakuti Barat
Oleh KOSMO!

27 Mac 2022, 5:00 pm
MOSCOW – Rusia dilaporkan mempunyai kapal selam ‘halimunan’ yang tidak dapat dikesan oleh Barat, lapor akhbar Daily Star semalam.
Kekejaman berterusan di Ukraine menyaksikan Rusia terus mengebom dan cuba menawan negara itu.
Pelan kontigensi telah dirangka oleh Perdana Menteri Britain, Boris Johnson dan Presiden Amerika Syarikat (AS), Joe Biden sekiranya Presiden Vladimir Putin memutuskan untuk menggunakan senjata kimia atau nuklear di Ukraine.
Selain keupayaan untuk menggunakan senjata nuklear, Putin juga mempunyai kapal selam yang hampir tidak dapat dikesan oleh musuh Baratnya dan pertama kali diperkenalkan pada 2018.
Pada Disember 2021, Rusia akan memulakan ujian laut melibatkan kapal selam tersebut, Kronshtadt.
Kapal selam Kronshtadt adalah seberat 2,700 tan dan sepanjang 71.93 meter serta dijana enjin diesel-elektrik.

Ia mengeluarkan bunyi pada tahap sangat rendah sehingga membolehkannya mengelak sistem sonar musuh dan menyelinap ke arah sasaran.
Kronshtadt direka untuk memerangi kapal musuh, melancarkan serangan peluru berpandu ke daratan, melakukan misi pengintipan dan melindungi pangkalan tentera laut.
Kapal itu boleh menembak beberapa peluru berpandu pada sesuatu masa. – Agensi


Terkejut kena bayar RM250 untuk khidmat tukar tayar
Oleh NOR AINNA HAMZAH

27 Mac 2022, 4:58 pm
REMBAU – Hanya menawarkan khidmat menukar tayar pecah, seorang pekerja swasta terkejut apabila dikenakan bayaran sebanyak RM250 daripada individu menyamar kakitangan sebuah syarikat konsesi lebuh raya dalam kejadian di Kilometer 239.7 (arah Selatan) berhampiran susur keluar Tol Pedas Linggi, 23 Mac lalu.
Mangsa, Sukarno Rahman, 31, berkata, ketika kejadian kira-kira pukul 11 pagi, dia bersama isteri, Nurul Diana Mohd Khir, 28, dan bapa berusia 57 tahun dalam perjalanan pulang ke rumah mereka di Johor Bahru dari Putrajaya.
Menurutnya, dia tidak dapat menukar tayar keretanya yang pecah disebabkan kekurangan peralatan dan telah bertindak menghubungi pihak syarikat itu bagi bantuan.
“Tiba-tiba datang seorang lelaki menaiki kereta jenis Proton Iswara yang memperkenalkan diri sebagai mekanik menawarkan khidmat menukar tayar pecah. Saya tolak sebab saya sudah hubungi syarikat tersebut.
“Tak lama lepas tu datang lagi seorang lelaki yang memakai jaket lama, meletakkan kon juga tertera lambang syarikat terbabit di belakang kenderaan dan menukar tayar yang pecah. Sebaik selesai, lelaki berkenaan mengeluarkan resit sebanyak RM250 dan menyatakan dia bukanlah pekerja syarikat konsesi itu,” katanya ketika dihubungi, hari ini.
Sukarno berkata, dia yang terkejut dan merasa tertipu tidak mahu menjelaskan bayaran berkenaan pada awalnya kerana dianggap tidak “masuk akal”.

Menurutnya, dia menyuruh isteri dan bapanya masuk ke dalam kenderaan terlebih dahulu dan ketika mahu beredar, lelaki berkenaan meminta bayaran RM50.
“Saya bayar dan selepas itu, kenderaan saya diekori oleh dua buah kenderaan lain. Saya sedar sebab bila saya memperlahankan kenderaan, mereka juga bawa perlahan dan sebaliknya.
“Bimbang ada lagi pihak yang terkena seperti saya terutamanya wanita, saya uar-uarkankan di media sosial komuniti setempat dan membuat aduan rasmi secara dalam talian kepada Lembaga Lebuh Raya Malaysia (LLM),” katanya.
Sementara itu, Ketua Polis Daerah Rembau, Deputi Superintendan, Hazri Mohamad berkata, masih belum menerima sebarang laporan polis berhubung kejadian berkenaan. – KOSMO! ONLINE


Kopi dapat lindungi jantung, bantu hidup lebih lama
Oleh KOSMO!

27 Mac 2022, 4:09 pm
CANBERRA – Satu kajian mendapati minuman kopi boleh melindungi jantung manusia dan bukan mencetuskan penyakit, lapor laman berita Wion News semalam.
Menurut tiga abstrak penyelidikan yang diterbitkan pada Khamis lalu, meminum dua hingga tiga cawan kopi setiap hari boleh mengurangkan risiko mendapat penyakit jantung koronari, kegagalan jantung, masalah jantung atau kematian pramatang antara 10 hingga 15 peratus.
“Disebabkan kopi boleh mempercepatkan degupan jantung, sesetengah orang bimbang bahawa dengan meminum kopi, ia boleh mencetuskan atau memburukkan masalah jantung tertentu.
“Disinilah nasihat perubatan am untuk berhenti meminum kopi timbul,’’ kata pengarang kajian tersebut, Dr. Peter M Kistler dalam satu kenyataan.
Dr. Kistler bersama penyelidik-penyelidik lain menggunakan data UK Biobank dalam ketiga-tiga kajian mereka. Data yang diperoleh menunjukkan tahap kesihatan lebih 500,000 orang dalam tempoh sekurang-kurangnya 10 tahun.
Penulis kajian itu mengkaji kaitan antara kopi dan masalah degupan jantung (aritmia) dan penyakit kardiovaskular lain.

“Kami mendapati kopi mempunyai kesan neutral yang tidak mendatangkan mudarat, malah boleh memberi manfaat kepada kesihatan jantung,’’ tambah Dr. Kistler yang merupakan pakar aritmia dan profesor perubatan di Universiti Melbourne dan Universiti Monash. – Agensi


KPN perkasa Tabika Perpaduan tingkat mutu silibus pra sekolah
Oleh SITI NUR MAS ERAH AMRAN

27 Mac 2022, 3:27 pm
SEBERANG PERAI – Kementerian Perpaduan Negara (KPN) komited untuk terus memperkasakan Tabika Perpaduan seiring perkembangan pendidikan negara.
Menterinya, Datuk Halimah Mohamed Sadique berkata, silibus pembelajaran yang diguna pakai adalah berdasarkan Kurikulum Standard Prasekolah Kebangsaan (KSPK) yang dibangunkan Kementerian Pendidikan Malaysia (KPM).
“Proses pembelajaran yang dilaksanakan khusus buat murid-murid berusia empat sehingga enam tahun mestilah mengikut silibus dan sistem yang telah ditetapkan.
“Pelan pendidikan awal kanak-kanak melibatkan penggunaan buku teks malah kita turut menjalinkan kerjasama dengan Universiti Perguruan Sultan Idris (UPSI) untuk meningkatkan mutu pendidikan khusus buat murid pra sekolah.
“Bahan bacaan yang digunakan dalam proses pembelajaran diselaraskan dan ini membuktikan kita tidak lepas tangan dan perbaiki kualiti silibus dari masa ke semasa,” katanya selepas menyampaikan Geran Rukun Tetangga Komuniti Sejahtera Keluarga Malaysia Peringkat Negeri Pulau Pinang Tahun 2022 di Perai di sini.
Mengulas lanjut, Halimah berkata, kementerian bersedia untuk menambah bilangan Tabika Perpaduan sekiranya permohonan menepati kriteria yang ditetapkan.

“Kita kena lihat sama ada terdapat banyak permintaan ataupun hanya sekelompok ibu bapa yang mahukan Tabika Perpaduan diwujudkan di penempatan mereka.
“Sekiranya ada permintaan terutamanya daripada ibu bapa yang terdiri daripada pelbagai kaum termasuklah kaum Cina dan India yang mahu menghantar anak-anak mereka ke Tabika Perpaduan, maka kita akan buka,” katanya. – KOSMO! ONLINE


Digitalisasi pengguna untuk gaya hidup norma baharu
Oleh LUQMAN RIDHWAN MOHAMED NOR

27 Mac 2022, 3:38 pm
PUTRAJAYA – Perdana Menteri, Datuk Seri Ismail Sabri Yaakob memaklumkan bahawa digitalisasi pengguna menjadi alternatif dalam mengadaptasi perubahan gaya hidup norma baharu.
Menurutnya, ia dapat dilihat dengan penggunaan medium dalam talian bagi pelbagai tujuan seperti urus niaga, mesyuarat, malah sesi pembelajaran.
Sehubungan itu, katanya, sambutan Hari Pengguna Kebangsaan (HPK) 2022 bermatlamat untuk menggalakkan semua pihak untuk melaksanakan tanggungjawab sosial bagi meningkatkan kesedaran berhubung digitalisasi pengguna dalam semua peringkat Keluarga Malaysia.
“Sebilangan besar pengguna menyedari dan memahami hak mereka dengan menyalurkan aduan apabila berlaku sebarang salah laku oleh peniaga.
“Kerajaan telah membangunkan aplikasi ezAdu untuk penyaluran aduan sekali gus memantapkan inisiatif perlindungan pengguna,” katanya menerusi satu entri di Facebook hari ini.
Pada masa sama, Ismail Sabri berkata, kerajaan ingin melahirkan pengguna yang bijak dan berdaya upaya dan peniaga yang beretika.

Justeru, katanya, pelbagai program kepenggunaan telah dirangka oleh Kementerian Perdagangan Dalam Negeri dan Hal Ehwal Pengguna (KPDNHEP) bagi memperkasakan pengguna.
“Saya mengharapkan agar semua pihak dapat menghayati dan mempraktikkan hak-hak anda sebagai seorang pengguna dalam menjalankan urus niaga seharian,” katanya. – KOSMO! ONLINE


7 negeri dijangka hujan lebat petang ini
Oleh MOHD RASDAN AHMAD

27 Mac 2022, 3:44 pm
PETALING JAYA – Tujuh negeri termasuk Selangor, Melaka, Pahang, Negeri Sembilan, Putrajaya, Sarawak serta Sabah dijangka alami hujan lebat petang nanti.
Jabatan Meteorologi Malaysia (MetMalaysia) melalui kenyataan di laman Facebook rasminya berkata, amaran dan jangkaan hujan lebat serta ribut petir itu bakal berlaku pukul 5 hingga 6 petang nanti.
“Antara kawasan yang dijangka adalah Pahang (Bentong), Selangor (Hulu Langat, Sepang), Negeri Sembilan (Jelebu, Port Dickson, Kuala Pilah, Rembau dan Tampin), seluruh negeri Melaka dan Putrajaya.
“Manakala hampir sebahagian Sarawak dan Sabah juga dijangka mengalami hujan lebat dan ribut petir petang nanti,” jelasnya. -KOSMO! ONLINE


Kerajaan Selangor tubuh pasukan pemantau cerun
Oleh ABDUL RAZAK IDRIS

27 Mac 2022, 4:04 pm
SABAK BERNAM – Kerajaan negeri akan menubuhkan pasukan petugas dalam waktu terdekat bagi memantau cerun berisiko tinggi yang boleh menyebabkan kejadian tanah runtuh di negeri ini.
Menurut Pengerusi Jawatankuasa Infrastruktur, Kemudahan Awam, Pemodenan Pertanian dan Industri Asas Tani Selangor, Ir. Izham Hashim, perkara tersebut sudah dibawa dalam Mesyuarat EXCO Selangor.
Jelasnya, pasukan itu akan bekerjasama dengan Jabatan Mineral dan Geosains Malaysia berikutan kejadian tanah runtuh dianggap isu serius yang perlu ditangani segera dan secara menyeluruh.
“Kita juga akan mengadakan mesyuarat khas tentang cerun disebabkan isu ini tidak diselaraskan sama ada di bawah kawal selia pihak berkuasa tempatan (PBT) atau Jabatan Kerja Raya (JKR),” katanya pada Majlis Perasmian dan Lawatan ke Kelong Paradise Sabak Bernam di sini hari ini.
Izham berkata, selain itu, kerajaan negeri juga mengadakan kerjasama dengan anak syarikat Kumpulan Semesta Sdn. Bhd. (KSSB), SELGEM Sdn. Bhd. (SELGEM) yang akan membuat kajian untuk melihat cerun yang berpotensi dan berisiko runtuh.
Katanya lagi, faktor hujan berterusan dan tidak menentu menyebabkan sebahagian cerun di sesetengah kawasan mulai longgar dan berpotensi mengalami kejadian tanah runtuh.

Terdahulu, kerajaan negeri mengenal pasti lebih 150 cerun berisiko tinggi untuk berlaku tanah runtuh terutama sekitar Gombak, Ampang dan Hulu Langat. – KOSMO! ONLINE


Indonesia berkecuali isu kehadiran Putin ke sidang G20
Oleh KOSMO!

27 Mac 2022, 4:00 pm
JAKARTA – Menteri Penyelaras Hal Ehwal Maritim dan Pelaburan Indonesia, Luhut Binsar Padjaitan mengingatkan supaya  isu kehadiran Presiden Rusia, Vladimir Putin ke Indonesia bagi persidangan G20 tidak disalah ertikan, lapor laman Suara kelmarin.
Menurut Luhut, persidangan berkenaan  yang dijangka berlangsung pada Oktober ini, adalah bagi membincangkan soal ekonomi dan tidak menyentuh isu politik.
Kenyataan itu susulan desakan kepada pemerintah Indonesia untuk tidak menjemput Putin ke Jakarta selaku tuan rumah persidangan itu.
“Kita tunggu dan lihat apakah perkembangan terkini kerana persidangan itu dijangka berlangsung pada bulan Oktober.
“Selain itu, perlu diingatkan bahawa G20 adalah forum ekonomi, jadi tidak ada forum politik. Buat masa sekarang, isu ini masih terlalu awal untuk diulas,” kata Luhut.
Duta Besar Ukraine ke Indonesia, Vasyl Hamianin mendesak agar Indonesia menghalang kehadiran Putin ke persidangan itu.

“Kami menyeru semua negara demokrasi untuk membantu menyelamatkan dunia daripada diktator kejam Putin. Boikot Rusia dan Putin pada semua platform antarabangsa,” kata Hamianin.
Duta Besar Rusia, Lyudmila Georgievna Vorobieva menyatakan bahawa Putin bersedia untuk hadir ke sidang kemuncak G20 di Indonesia.
“Bergantung kepada keadaan, setakat ini beliau mahu hadir ke sidang kemuncak G20,” kata Vorobieva. – Agensi


Imej perempuan ‘telanjang’ dalam MV Chubb-E pula heboh
Oleh SAIRUL ZAMRI MISRANI

27 Mac 2022, 3:55 pm
PETALING JAYA – Belum reda dengan isu video babak ranjang pelakon Zul Arifin dan Siti Hariesa, kini nama penyanyi meningkat naik Chubb-E pula menjadi perhatian netizen dalam media sosial.
Perkara tersebut mula menjadi bualan selepas beberapa keping foto berunsur lucah daripada sedutan video muzik (MV) lagu terbaharu Chubb-E berjudul Rambang tersebar.
Apa yang menjadi perhatian dan mengejutkan netizen, foto tersebut jelas memaparkan seorang model perempuan dalam MV terbabit yang duduk di samping Chubb-E dengan hanya memakai jaket menutupi lengan dan bahagian belakang badannya, sedangkan bahagian depan dan payu dara dibiarkan terdedah.
Tidak setakat itu, model cantik berwajah Pan Asia itu turut ditemani beberapa jejaka yang dipercayai penari dalam MV lagu tersebut.
Meninjau Instagram rasmi Chubb-E, rata-rata pengikut terkejut dan menyifatkan perkongsian teaser berdurasi 64 saat yang dimuat naik sejak beberapa hari lalu itu sebagai tidak sensitif.
“Wow, kau memang cari penyakit. Berani ya buat MV macam tu. Betul-betul memalukan.

“Gilalah, ini Malaysialah. Berani betul buat MV macam ni. Tak ada cara lain ke nak viral dan terkenal?,” tulis netizen.
Usaha Kosmo! untuk mendapatkan kenyataan daripada Chubb-E atau nama sebenarnya Muhammad Shahrul Ashlyn Awang Ashrul Affandy berhubung perkara tersebut masih belum berhasil sehingga kini.
Untuk rekod, lagu dan MV Rambang bakal dilancarkan esok di semua platform penstriman muzik.


Neelofa, isteri yang baik hati – Haris Ismail
Oleh NUR EMIRA SAIZALI

27 Mac 2022, 4:09 pm
PETALING JAYA – Dikurniakan seorang isteri memiliki pekerti indah merupakan anugerah Tuhan yang tidak ternilai.
Itulah luahan usahawan dan pendakwah bebas, Haris Ismail, 28, yang bersyukur kerana diberikan rezeki untuk mengahwini seorang isteri iaitu selebriti terkenal, Neelofa yang disifatkan sebagai wanita baik hati.
Perkongsian tersebut sempena ulang tahun perkahwinan pertama pasangan popular berkenaan pada hari ini.
“Alhamdulillah syukur ya Allah. Dikurniakan seorang isteri yang baik hatinya.
“Banyak lagi yang hendak ditulis tetapi tidak mengapa, saya titipkan dalam doaku,” katanya dalam satu hantaran Instagram hari ini.
Dalam pada itu, bekas peserta program Pencetus Ummah berkenaan hanya berharap agar mahligai indah yang dibina bersama bekas pengacara MeleTOP tersebut.

“Tidak ada perkara lain yang diharapkan melainkan perkahwinan ini diredai-Nya.
“Sekali lagi, Alhamdulillah ya Allah,” kata pelakon filem Ada Apa Dengan Dosa itu lagi.
Sementara, Neelofa atau nama sebenarnya Noor Neelofa Mohd Noor, 33, turut berdoa agar rumah tangga yang terbina sentiasa diberkati oleh Allah.
“Doakan agar Allah sentiasa memberi keberkatan ke atas perkahwinan kami dan meletakkan hubungan ini dalam kebaikan selama-lamanya.
“Selamat ulang tahun perkahwinan suamiku,” katanya.
Beberapa hari lalu, nama Haris menjadi bahan kecaman netizen apabila kenyataanya tentang tugas isteri mengangkat beras dan memasak menjadi pertikaian ramai.
Untuk rekod, Haris dan Neelofa mendirikan rumah tangga pada 27 Mac tahun lalu.
Hasil perkahwinan, pasangan popular berkenaan dikurniakan cahaya mata lelaki, Muhammad Bilal pada 29 Januari lalu.
Namun, atas sebab mengelakkan penyakit ain, wajah Bilal masih belum didedahkan kepada umum sehingga hari ini. – KOSMO! ONLINE


Akhirnya Amelia kini kekasih Aedy Ashraf?
Oleh NUR EMIRA SAIZALI

27 Mac 2022, 3:30 pm
PETALING JAYA – Nama dua pelakon popular, Amelia Henderson dan Aedy Ashraf tiba-tiba meledak dalam media sosial selepas sebuah video lamaran menjadi kekasih tular dalam media sosial sejak malam tadi.
Video yang memaparkan Aedy melamar Amelia dalam keadaan melutut di hadapan khalayak ramai pada sebuah acara festival makanan itu mencetuskan tanda tanya dalam kalangan peminatnya mengenai status hubungan mereka.
“Amelia Handerson, would you be my girlfriend? (adakah anda sudi menjadi teman wanita saya)” soal pelakon drama Budak Tebing itu kepada Amelia ketika sama-sama memeriahka acara Absolut Food Festival 2022 di Bukit Jalil, Kuala Lumpur.
Tidak menolak mahupun melarikan diri, Amelia atau nama sebenarnya Amelia Thripura Henderson memberi jawapan dia menerima lamaran tersebut.
“Ya,” kata Amelia ringkas sebelum Aedy dilihat berlari-lari kegembiraan mendengar jawapan tersebut.
Kata Aedy, dia menunggu selama dua tahun untuk melamar aktres berdarah kacukan India-Scotland itu.

Dalam media sosial, rata-rata teruja dengan perkara tersebut meskipun hubungan pasangan hero heroin drama rantaian Kisah Cinta Kita itu masih menjadi persoalan ramai sama ada hanya gimik atau benar-benar berlaku.
“Harap ini bukan gimik sebab menurut Amelia lamaran tersebut tidak dirancang,” kata netizen.
“Kalau benar mereka bercinta, memang saya setuju sangat!” komen seorang lagi pengguna TikTok.
Mengimbau semula spekulasi hubungan mereka, kedua-dua mereka pernah beberapa kali digosipkan bercinta selepas persembahan cemerlang sebagai pasangan kekasih dalam drama Kisah Cinta Kita pada tahun lalu.
Bagaimanapun, kedua-duanya menafikan khabar angin yang bertiup kencang dalam media sosial tersebut. – KOSMO! ONLINE


100 kuda bantu polis tiga negeri pantau sempadan Malaysia-Thailand
Oleh ROHANA MOHD. NAWI

27 Mac 2022, 3:35 pm
KOTA BHARU – Polis menambah sebanyak 60 ekor lagi kuda yang dikendalikan oleh unit berkuda untuk membantu penugasan rondaan di tiga negeri sempadan Malaysia-Thailand sebagai persiapan menjelang pembukaan sempadan negara pada 1 April ini.
Pengarah Jabatan Keselamatan Dalam Negeri dan Ketenteraman Awam (KDNKA), Datuk Seri Hazani Ghazali berkata, penambahan itu menjadikan jumlah keseluruhan sebanyak 100 ekor kuda bagi penugasan polis di Kelantan, Kedah dan Perlis.
Menurutnya, polis tidak bercadang untuk menambah anggota di negeri-negeri terbabit selepas mendapati kekuatan sedia ada sudah mencukupi.
“Ketua Polis Kelantan, Kedah dan perlis akan melakukan pelancaran unit berkuda di negeri masing-masing pada 1 April nanti.
“Kita sudah membuat persiapan sepenuhnya untuk pembukaan sempadan negara dan unit berkuda yang berpusat di Cheras, Kuala Lumpur akan dibawa ke tiga negeri ini dalam masa terdekat,” katanya pada sidang akhbar selepas menghadiri Majlis Reunion Ex-Batalion 11, Pasukan Polis Hutan (PPH) di Batalion 8 PGA, Pengkalan Chepa di sini hari ini.
Mengulas lanjut, Hazani memberitahu, tugasan sempadan akan dilakukan seperti biasa oleh Pasukan Gerakan Am (PGA) manakala Pasukan Polis Marin (PPM) pula akan menjalankan tugas rondaan di perairan negara.

Sementara itu, ketika ditanya persiapan polis untuk menghadapi Pilihan Raya Umum (PRU), Hazani berkata, pihaknya sudah bersiap sedia menghadapi sebarang kemungkinan untuk pilihan raya itu diadakan pada bila-bila masa.
“Ketika Pilihan Raya Negeri (PRN) di Melaka dan Johor baru-baru ini, polis tidak berdepan masalah memastikan kelancarannya serta menjaga keselamatan orang awam dengan kerjasama Jabatan Sukarelawan Malaysia,” katanya. – KOSMO! ONLINE


Warga emas maut, operator kilang parah motosikal bertembung
Oleh DIYANATUL ATIQAH ZAKARYA

27 Mac 2022, 3:17 pm
ALOR GAJAH – Seorang lelaki warga emas maut, manakala seorang lagi parah selepas motosikal ditunggangi masing-masing bertembung di Lebuh Alor Gajah-Melaka Tengah-Jasin (AMJ) Paya Rumput, di sini tengah malam tadi.
Dalam kejadian kira-kira pukul 12.45 pagi itu, mangsa N. Sivalingam, 70, meninggal dunia di tempat kejadian, manakala Muhammad Nasrul Hafiz Muhammad Fairuz Tai, 23, parah dan dimasukkan ke Zon Merah Hospital Melaka.
Ketua Jabatan Siasatan dan Penguatkuasaan Trafik (JSPT) negeri Superintendan Hasan Basri Yahya berkata, kemalangan berlaku apabila salah sebuah kenderaan telah menunggang secara melawan arus dari arah Rembia menghala ke lampu isyarat Paya Rumput Indah.
Katanya, ketika kejadian warga emas berkenaan menunggang motosikal jenis Honda Wave dan pemuda tersebut yang bekerja sebagai operator kilang membawa Yamaha 135LC.
“Kita dapati kemalangan berlaku apabila motosikal ditunggangi mereka bertembung dan dipercayai salah sebuah telah menunggang secara melawan arus.
“Akibat kemalangan itu juga, kedua-dua buah motosikal berkenaan telah melanggar sebuah lagi kereta jenis Nissan Almera yang berada di lorong kiri jalan,“ katanya.

Tambahnya, siasatan lanjut sedang dilakukan dan setakat ini saksi kejadian iaitu pemandu Almera berusia 39 tahun tidak dapat mengesahkan kenderaan yang melawan arus.
“Saksi (pamandu Almera) mengesahkan bahawa tidak pasti motosikal mana yang melawan arus serta tidak dapat membuat sebarang pengecaman kenderaan.
“Tiada sebarang saksi bebas dan rakaman sistem televisyen litar tertutup (CCTV) di tempat kejadian, hanya kesan calar di atas jalan raya lebih kurang lima meter,” katanya.
Katanya, mayat mangsa telah di hantar ke Jabatan Forensik Hospital Melaka untuk bedah siasat dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


Kedah benar solat berjemaah tanpa penjarakan fizikal
Oleh NORLIDA AKMAR IDROS

27 Mac 2022, 2:15 pm
ALOR SETAR – Kedah membenarkan solat berjemaah dilaksanakan mengikut kapasiti masjid atau surau di seluruh negeri ini tanpa penjarakan fizikal selepas negara memasuki fasa endemik berkuat kuasa 1 April ini.
Ia melibatkan solat fardu, solat Jumaat dan solat sunat manakala bagi aktiviti lain selain solat berjemaah, penjarakan fizikal masih diwajibkan.
Kebenaran itu turut merangkumi solat berjemaah bagi solat sunat tarawih, tahajud, witir dan lain-lain pada Ramadan ini.
Jabatan Hal Ehwal Agama Islam Negeri Kedah dalam satu kenyataan di sini hari ini berkata, keputusan itu dibuat selepas mendapat perkenan Sultan Kedah, Sultan Sallehuddin Sultan Badlishah.
Kata kenyataan itu, kehadiran ke masjid atau surau adalah tanpa had umur dan yang telah menerima dos suntikan vaksin Covid-19 secara lengkap, mengikut terma terkini Kementerian Kesihatan (KKM).
Menurutnya, wirid dan doa selepas solat dilaksanakan secara ringkas dan bersesuaian.

“Khutbah, ceramah, kuliah dan kelas pengajian dilaksanakan dengan pematuhan prosedur operasi standard (SOP) dalam tempoh bersesuaian dengan penjarakan fizikal kira-kira satu meter.
“Jamuan makan, gotong-royong, kenduri, amalan ziarah kubur dan majlis akad nikah dibenarkan juga dengan penjarakan fizikal sekurang-kurangnya satu meter,” jelasnya.
Sementara itu, sepanjang Ramadan ini, majlis berbuka puasa, sahur dan moreh dibenarkan, namun perlu melaksanakan penjarakan fizikal sekurang-kurangnya satu meter dengan makanan digalakkan secara berbungkus. – KOSMO! ONLINE


Warga emas maut motosikal bergesel bas
Oleh ASLIZA MUSA

27 Mac 2022, 3:22 pm
TAPAH – Seorang lelaki warga emas maut setelah motosikal yang ditunggangnya bergesel dengan bas di Kilometer 1 Jalan Changkat Sulaiman, Sungkai di sini pagi tadi.
Nahas pukul 9 pagi itu mengorbankan Mohd. Rapinge Rasidi, 72, yang maut akibat cedera parah.
Ketua Polis Daerah Tapah, Superintendan Wan Azharuddin Wan Ismail berkata, kemalangan berlaku ketika bas membawa 10 penumpang itu dalam perjalanan dari Lumut ke Lapangan Terbang Antarabangsa Kuala Lumpur (KLIA).
Katanya, apabila sampai di lokasi kejadian, bas dipandu lelaki berusia 34 tahun itu bergesel dengan motosikal mangsa yang keluar dari simpang sebelah kiri jalan.
“Kemalangan itu menyebabkan penunggang motosikal parah dan meninggal dunia di tempat kejadian manakala pemandu dan penumpang bas tiada sebarang kecederaan.
“Mayat mangsa dihantar ke Hospital Tapah untuk bedah siasat. Siasatan kes dijalankan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Wanita dicerai lepas kongsi diri mengandung, suami ragui status anak
Oleh KOSMO!

27 Mac 2022, 2:57 pm
PETALING JAYA – Setiap pasangan yang berkahwin pasti mengharapkan kehadiran cahaya mata sebagai pelengkap kehidupan mereka.
Ada orang peroleh rezeki menimang anak dengan cepat, ada juga yang terpaksa menunggu bertahun-tahun sebelum bergelar ibu bapa.
Namun, berbeza dengan kisah seorang wanita yang dikenali dengan nama Adila, berkongsi pengalaman hidupnya apabila dia diceraikan suaminya selepas memaklumkan bahawa dirinya sedang hamil.
Menurutnya, penantian selama empat tahun untuk mempunyai zuriat sendiri akhirnya terputus di tengah jalan gara-gara suaminya meragui status anak yang dikandungnya itu.
Lebih menyedihkan, apabila rancangan yang diatur untuk memberi kejutan kepada suaminya mengenai dirinya telah berbadan dua, rupanya menjadi sebaliknya.
“Ingatkan nak beri kejutan pada suami sebab mengandung, rupanya saya yang terkejut dapat tahu suami ada hubungan dengan perempuan lain,” katanya.

Kemudian, suaminya bertindak melafazkan talak di hadapan ibu dan bapa mertuanya ketika usia kandungannya dua bulan dan segala proses perceraian mereka di mahkamah tidak berjalan dengan lancar apabila lelaki tersebut sering tidak hadir ke perbicaraan.
“Dalam keadaan dah nak bersalin, saya mohon kebenaran pihak hospital untuk keluar sekejap bagi uruskan proses mahkamah.
“Lebih teruk, dia cakap itu bukan anak dia, jadi dia kata tak akan bagi apa-apa belanja sepanjang saya mengandung.
“Selepas bersalin, dia siap minta jalankan proses ujian DNA semata-mata mahu bukti kerana selama empat tahun berkahwin, saya gagal berinya anak,” luahnya.
Menjengah ke ruangan komen, orang ramai turut meninggalkan pelbagai reaksi dan rata-ratanya juga bersimpati serta memberikan kata-kata semangat buat wanita tersebut.
“Terus kuat kak besarkan anak, lelaki yang tidak menghargai isteri dan jalankan tanggungjawab sebagai suami dan ayah, tak akan bahagia hidupnya,” kata seorang pengguna.
“Dah bukan rezeki dapat anak awal, bila dah ada, kau buang pula. Apa jenis lelaki macam ini, geram dengar kisah yang dikongsikan ini, moga puan terus kuat,” ujar pengguna lain. – KOSMO! ONLINE


Syura dah maafkan Siti Nordiana, Lan Solo kunci mulut
Oleh HAYATI KARIM

27 Mac 2022, 2:30 pm
PETALING JAYA – Berbeza dengan sahabat baiknya, Syura Badron yang mengeluarkan kenyataan memaafkan Siti Nordiana, penyanyi Lan Solo sebaliknya memilih untuk mengunci mulut berhubung perseteruan yang menjadi kes saman antara mereka dengan pelantun Angkara itu.
“Saya kalau bab-bab berkaitan mahkamah ini, saya tidak berani hendak komen lebih. Insya-Allah setakat ini, maaf, minta maaf dan memaafkan itu saya sudah praktikkan selalu dengan keluarga dan dengan orang terdekat.
“Jadi, saya sentiasa memohon maaf setiap hari dengan dengan seluruh ahli keluarga dan juga sentiasa memaafkan orang sekeliling. Saya rasa tidak timbul isu memohon maaf dan memaafkan.
“Saya sudah serah semuanya kepada peguam yang dilantik dan saya rasa pengadilan yang baik adalah di mahkamah. Saya bukan sesiapa untuk menilaikan, memaklumkan sesuatu yang disoalkan ini,” katanya.
Terdahulu, penyanyi Syura Badron membuat pengakuan telah memaafkan segala sengketa yang berlaku bersama penyanyi Siti Nordiana. Sungguhpun Syura telah memaafkan Siti Nordiana, namun, dia tetap tidak boleh melupakan setiap perkara yang telah terjadi sebelum ini.
Penyanyi Siti Nordiana memfailkan saman berjumlah RM2.5 juta kepada lima individu pada 3 Ogos lalu. Dalam saman terbabit, Siti Nordiana menuntut penerbitan permohonan maaf menerusi siaran akhbar, Instagram dan Facebook live serta RM500,000 daripada setiap defendan.

Selain itu, terdapat juga tiga lagi tuntutan iaitu ganti rugi teruk, ganti rugi teladan dan ganti rugi khas yang akan dinilai serta ditentukan oleh pihak mahkamah.
Kontroversi tercetus selepas penyanyi Lan Solo dan Syura bersama tiga individu lain membuat pendedahan mengejutkan berkaitan konflik yang berlaku antara mereka dengan Siti Nordiana menerusi sesi Instagram live pada 20 Julai lalu.
Kes saman fitnah membabitkan penyanyi Siti Nordiana dengan lima individu itu bakal didengar di Mahkamah Tinggi.
Dalam pada itu, Lan Solo yang ditemui pada Hari Usahawan Negara 2022 di Pusat Dagangan Dunia Kuala Lumpur (WTCKL) semalam teruja perniagaannya Solo Borneo Mart semakan mendapat tempat di hati pelanggan terutamanya mereka yang berasal dari Sabah dan Sarawak, tetapi menetap di semenanjung.
“Saya sudah mencuba pelbagai perniagaan sejak bersama dengan kumpulan Kristal lagi. Apa sahaja tidak pernah saya jual, pakaian, makanan, baju raya, semuanya saya pernah jual.
“Namun, semuanya tidak dapat pergi jauh kerana bermusim, terutama pakaian memang tidak berapa kena dengan jiwa saya. Saya bukannya orang yang pandai berfesyen, jadi sukar untuk saya mengejar trend terbaharu.
“Alhamdulillah, daripada cuba-cuba tidak sangka Solo Borneo Mart semakin kukuh dan pelanggan kami semakin luas tidak hanya kepada orang asal Sabah dan Sarawak, tetapi juga orang semenanjung yang sudah mula berminat dengan barangan dari borneo,” kongsi Lan.
Lan bersama beberapa rakan artis seperti Saharul Ridzwan, Azlan Typewriter, Syed Ali, Siti Fazurina, Adam Corrie, Azan Scan GV8 dan Laila Nasir akan berada di Hari Usahawan Negara 2022 sehingga 28 Mac ini bersama produk masing-masing. – KOSMO! ONLINE


2,000 karya lama DBP diterbit secara digital
Oleh TOREK SULONG

27 Mac 2022, 2:22 pm
BACHOK – Bahagian Multimedia Dewan Bahasa dan Pustaka (DBP) akan menerbitkan sebanyak 2,000 judul buku karya tempatan yang dicetak sejak tahun 1958 dalam bentuk digital menerusi laman web Jendela DBP.
Ketua Pengarah DBP, Datuk Abang Sallehuddin Abang Shokeran berkata, penerbitan secara digital itu bermula sejak Januari lalu dan dijangka dapat disiapkan hujung tahun ini.
Menurutnya, antara karya yang diterjemahkan dalam bentuk digital adalah novel, bahan bacaan bukan fiksyen, jurnal dan lain-lain bertujuan untuk memupuk generasi baharu terus membaca melalui gajet.
“Bahan-bahan bacaan ini boleh diakses menerusi laman Jendela DBP yang menampilkan kembali karya lama yang sudah tiada di pasaran.
“Ia merupakan usaha DBP untuk mendekatkan generasi baharu dengan kesusasteraan, kronologi penceritaan dan puisi. Penghasil atau penulis asal bahan yang diterbitkan akan turut menerima bayaran royalti yang ditetapkan,” katanya ketika temui selepas Majlis Kembara Titah Kelantan di Universiti Malaysia Kelantan (UMK) di sini hari ini.
Mengulas lanjut, Abang Sallehuddin menambah, DBP juga bekerjasama dengan pelbagai pihak yang mahir dalam dunia pendigitalan termasuk beberapa universiti tempatan bagi mencapai objektif berkenaan.

Menurutnya, selera generasi baharu dan perkembangan teknologi maklumat masa kini perlu dikuasai untuk mengembangkan pembacaan dalam kalangan orang ramai. – KOSMO! ONLINE


Rahsia sami suka curi seluar dalam terbongkar
Oleh KOSMO!

27 Mac 2022, 3:00 pm
BANGKOK – Seorang bintang televisyen Thailand, Mor Pla menggeledah bilik kediaman  seorang sami yang dituduh mencuri seluar dalam wanita selepas memeriksa rakaman sistem ltelevisyen tertutup (CCTV) di rumah sepasang suami isteri, lapor laman berita Thaiger semalam.
Hasil serbuan itu, dia bersama pasangan suami isteri tersebut menemui sejumlah seluar dalam lelaki dan wanita dalam bagasi suspek.
Pasangan yang tinggal dekat sebuah wat di wilayah Chachoengsao, tengah Thailand itu memeriksa rakaman CCTV selepas seluar dalam wanita itu hilang dan menyedari seorang sami menanggalkan seluar dalam dari penyangkut di rumah mereka.
Mereka membuat laporan polis,  namun tiada perkembangan lanjut. Pasangan itu  kemudian meminta bantuan Mor Pla yang merupakan sukarelawan selebriti.
Bintang televisyen itu membantu mengesan dan mengenal pasti sami yang didakwa mencuri seluar dalam tersebut.
Media Thai mengikuti Mor Pla ke kuarters wat untuk mencari seorang sami yang dikenali sebagai Phra Kaisorn. Suspek dikatakan telah melarikan diri dari wat  sebelum orang ramai tiba.

Mor Pla menemui bagasi yang disumbat dengan pelbagai jenis seluar dalam lelaki dan wanita seperti Phra sudah bersedia untuk meninggalkan wat tersebut.
Menurut ketua sami, dia tidak mengetahui tentang ‘aktiviti luar’ yang dilakukan oleh Phra dan memberitahu lelaki itu baru sahaja bergelar sami. – Agensi


Gajah liar lintas jalan di Kuala Krai
Oleh ROSALWANI CHE SOH

27 Mac 2022, 2:10 pm
KUALA KRAI – Pengguna jalan raya yang melalui Jalan Kuala Krai-Gua Musang dekat Kampung Paloh di sini gempar selepas terserempak dengan seekor gajah liar yang melintas jalan di kawasan itu malam tadi.
Pengarah Jabatan Perlindungan Hidupan Liar dan Taman Negara (Perhilitan) Kelantan, Mohamad Hafid Rohani berkata, pihaknya menerima laporan dari orang awam mengenai kejadian itu hari ini.
Menurutnya, siasatan mendapati, haiwan itu keluar ke tepi jalan selepas habitatnya dipercayai diganggu sehingga menyebabkan kawasan terbabit kekurangan makanan.
“Berdasarkan maklumat itu, Perhilitan Kelantan telah memantau kawasan berkenaan bagi mengelakkan sebarang kejadian tidak diingini melibatkan pengguna jalan raya di kawasan itu.
“Sebelum ini, tiada laporan berhubung kehadiran gajah liar di kawasan terbabit, namun kita kerap menerima maklumat bahawa gajah sering muncul di situ sejak akhir-akhir ini,” katanya ketika dihubungi Kosmo! hari ini.
Mohamad Hafid memberitahu, setakat ini, beliau berharap orang ramai terus melaporkan kepada pihak berkuasa mengenai kehadiran gajah liar di kawasan sekitar untuk tindakan susulan.

Terdahulu tular di Facebook, video berdurasi 19 saat yang memaparkan seekor gajah liar melintas jalan di Kampung Paloh dekat Jalan Kuala Krai-Gua Musang di sini semalam. – KOSMO! ONLINE


Pelajar rugi RM36,300 ditipu beli iPhone berharga RM1,000
Oleh ABDUL RASHID ABDUL RAHMAN

27 Mac 2022, 2:04 pm
KUANTAN – Gara-gara mahu membeli telefon bimbit jenama iPhone berharga RM1,000 seorang mahasiswa sebuah institusi pengajian tinggi awam mengalami kerugian sebanyak RM36,300 selepas ditipu sidiket jualan telefon bimbit tidak wujud.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula 7 Mac lalu selepas mangsa melihat iklan jualan telefon bimbit jenama iPhone di Instagram.
“Mangsa berminat membeli sebuah telefon bimbit jenama iPhone berharga RM1,000 dan pada hari yang sama mangsa telah membuat pembayaran ke akaun yang diberi suspek.
“Kemudian mangsa perlu membayar pelbagai lagi bayaran seperti insurans, kastam, kos penghantaran dan untuk membuka ‘lock’ telefon yang berjumlah RM35,300,” katanya di sini hari ini.
Menurut Mohd. Wazir mangsa yang mula membuat pembayaran bermula 8 hingga 15 Mac lalu ke empat akaun berbeza tidak menerima telefon berkenaan sehingga kini.
Katanya, mangsa yang berasa ditipu membuat laporan polis dan kes disiasat mengikut Seksyen 420 Kanun Keseksaan.

Katanya polis mengambil keterangan daripada mangsa dan mengumpul maklumat dan siasatan giat dilakukan bagi mengesan suspek.
“Modus operandi dalam kes ini ialah suspek telah memperdaya mangsa dalam urusan pembelian telefon bimbit jenama iPhone sehingga mangsa mengalami kerugian,” ujarnya. – KOSMO! ONLINE


Polis tanpa uniform pantau situasi bazar Ramadan di Kelantan
Oleh ROSLIZA MOHAMED

27 Mac 2022, 2:50 pm
KOTA BHARU – Polis Kelantan akan menempatkan anggotanya termasuk yang tidak memakai uniform di bazar Ramadan di seluruh negeri ini untuk menjalankan pemantauan bagi mengelakkan kesesakan di lokasi itu.
Ketua Polis Kelantan, Datuk Shafien Mamat berkata, pemantauan akan dilakukan bagi memastikan peniaga dan pengunjung mematuhi prosedur operasi standard (SOP) terutamanya memakai pelitup muka dan penjarakan fizikal.
“Penting bagi peniaga dan pengunjung di bazar Ramadan untuk terus mematuhi SOP meskipun negara sudah beralih ke fasa endemik ketika itu.
“Kita tidak mahu kes jangkitan Covid-19 terus menular sehingga membimbangkan rakyat semasa bulan Ramadan dan seterusnya,” katanya ketika ditemui pemberita selepas merasmikan Balai Polis Kubang Kerian di sini hari ini.
Mengulas lanjut, Shafien memberitahu, pihaknya juga akan bekerjasama dengan pihak berkuasa tempatan (PBT) dan pihak lain yang menganjurkan Bazar Ramadan tersebut. – KOSMO! ONLINE


Helo polis! Saya hanya dapat empat ketul ayam KFC
Oleh KOSMO!

27 Mac 2022, 1:36 pm
COLUMBUS, Ohio – Seorang wanita di Ohio, Amerika Syarikat bertindak menghubungi polis semata-mata tidak berpuas hati kerana pesanannya di restoran makanan segera Kentucky Fried Chicken (KFC) tidak disediakan dengan betul, lapor akhbar Mirror UK, kelmarin.
Menurut polis, wanita itu naik berang kerana pihak restoran hanya memberikannya empat ketul ayam berbanding lapan seperti yang dipesannya secara pandu lalu.
Dia memutuskan untuk menghubungi talian kecemasan 911 bagi mengadu hal tersebut dan bukannya pergi semula ke restoran KFC terbabit untuk membetulkan kesilapan pesanannya.
“Saya memesan lapan ketul ayam dan mereka hanya berikan saya empat ketul.
“Saya cuma mahukan ayam saya,” kata wanita itu.
Operator polis cuba menerangkan bahawa isu itu perlu diselesaikan dengan pengurusan restoran, namun wanita tersebut bertegas agar pasukan polis dihantar ke lokasi kejadian.

Dia hanya menyedari kesilapannya yang terlalu emosi apabila Jabatan Polis Ohio memuat naik laporan dan maklumat dirinya di media sosial.
“Tolong jangan buang masa pihak berkuasa dengan menghubungi talian 911 untuk hal yang remeh dan aneh seperti ini,” demikian menurut kenyataan itu. – Agensi


Polis tunggu keputusan KDN terhadap penjawat awam dalang jual syabu
Oleh ISKANDAR SHAH MOHAMED

27 Mac 2022, 1:53 pm
SHAH ALAM – Polis Diraja Malaysia (PDRM) menunggu keputusan Kementerian Dalam Negeri (KDN) berkaitan status tindakan ke atas lapan penjawat awam yang ditahan selepas disyaki bersekongkol dengan sindiket pengedaran dadah pada 6 Mac lalu.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, kesemua suspek itu kini ditahan mengikut Seksyen 3(1) Akta Dadah Berbahaya (ADB) Langkah-Langkah Pencegahan Khas (LLPK) 1985.
“Kita akan menyiapkan fail kes untuk dihantar ke KDN dan terdapat tiga kemungkinan sama ada mereka akan dikenakan perintah tahanan, perintah sekatan atau dibebaskan.
“Kita (polis) berpuas hati dengan maklumat berkaitan penglibatan lapan penjawat awam itu dengan sindiket dadah dan kita tunggu keputusan KDN,” katanya dalam sidang akhbar di Ibu Pejabat Polis Kontinjen (IPK) Selangor di sini, hari ini.
Kosmo! sebelum ini melaporkan polis berjaya membongkar modus operandi penyeludupan dadah didalangi kumpulan penjawat awam selepas menahan sembilan pegawai dan anggota sebuah agensi penguat kuasa bersama seorang nelayan dalam tiga serbuan berasingan di Johor Bahru, Putrajaya dan sekitar ibu negara baru-baru ini.
Mengulas lanjut, kata Ayob Khan, tiada tangkapan baharu melibatkan penjawat awam bagi kes berkenaan setakat ini.

“Kita tidak akan bertolak ansur dengan mana-mana jabatan dan penjawat awam yang terlibat dalam kegiatan dadah.
“Saya ingin tegaskan bahawa mereka pasti akan ditangkap sekiranya terlibat dalam aktiviti itu,” katanya.
Tambah beliau, seorang lagi penjawat awam yang turut ditahan sudah didakwa di mahkamah bersama seorang nelayan. -KOSMO!ONLINE


‘Kita patut tarik minat anak murid, bukan suruh bawa balik’
Oleh KOSMO!

27 Mac 2022, 1:26 pm
PETALING JAYA – Menjadi seorang guru harus bijak merangka strategi demi menarik perhatian murid-murid agar mereka berkeinginan untuk belajar di dalam kelas.
Terdahulu, tular kisah seorang ibu bernama Sofia Hussien yang berkongsi kekecewaan apabila guru di sebuah tadika memintanya untuk mengambil anaknya kerana sering menangis di dalam kelas sehingga mengganggu suasana pembelajaran.
Susulan daripada perkongsian tersebut, rata-rata orang ramai tidak bersetuju dengan tindakan guru berkenaan kerana tidak bersikap profesional dan tiada langsung usaha memujuk muridnya sehingga menyuruh ibu kanak-kanak itu membawanya pulang.
Sehubungan itu, beberapa orang guru tampil memberi teguran dan nasihat atas isu tersebut kerana sebagai seorang pendidik seharusnya bijak mengawal situasi dan ragam anak muridnya.
Bagi mereka, kejadian seperti itu tidak seharusnya berlaku di mana-mana sekolah memandangkan tugas guru adalah menarik minat muridnya untuk belajar bukan meminggirkan mereka.
Menerusi perkongsian seorang guru, @kaklizleg, dia menegur agar setiap guru perlu lebih sabar melayan karenah anak-anak murid terutamanya yang masih di peringkat prasekolah kerana mereka baru sahaja mengenali susana di sekolah.

“Murid prasekolah ini baru berusia lima hingga enam tahun, dan mereka memang jenis kuat merengek, jadi sebagai guru perlu sabar latih anak murid untuk sukakan sekolah, sukakan belajar,” katanya.
Selain itu, seorang lagi guru yang mesra dipanggil Cikgu Ayu menjelaskan kanak-kanak yang menangis pada peringkat awal sesi persekolahan mereKa adalah perkara normal dan seharusnya dikendalikan situasi tersebut dengan sebaik-baiknya.
“Kita sebagai guru ada belajar tentang bidang psikologi dan teknik pengajaran, jadi manfaatkan segala ilu tersebut ketika berhadap dengan anak murid di dalam kelas.
“Selama lima tahun saya mengajar, tak pernah pula hubungi ibu bapa minta bawa anak mereka pulang sebab tak tahan dengan ragam mereka,” ujarnya. – KOSMO! ONLINE


Ahli perniagaan anggota sindiket dadah RM3.33 juta diberkas
Oleh ISKANDAR SHAH MOHAMED

27 Mac 2022, 1:46 pm
SHAH ALAM – Kegiatan sindiket pengedaran dadah jenis ganja yang turut dianggotai ahli perniagaan sejak awal tahun ini tumpas selepas digempur polis di sekitar Selangor, baru-baru ini.
Dalam empat serbuan berasingan di Subang Jaya, Rawang dan Semenyih antara pukul 4.40 petang hingga 11 malam, Khamis lalu turut menahan tiga lagi suspek yang kesemuanya berusia 23 hingga 46 tahun.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, berdasarkan siasatan mendapati bekalan dadah itu diperoleh dari Thailand untuk dipasarkan sekitar Selangor dan Johor.
Katanya, menerusi penangkapan itu didapati kesemua suspek lelaki itu merupakan ahli perniagaan, dua penganggur dan seorang penghantar barang.
“Kita turut merampas dadah seberat 1.33 tan itu yang dianggarkan bernilai RM3.33 juta di stor sindiket berkenaan.
“Sekiranya bahan haram itu terlepas di pasaran boleh digunakan oleh seramai 2.5 juta penagih dadah,” katanya dalam sidang akhbar di Ibu Pejabat Polis Kontinjen (IPK) Selangor di sini, hari ini.

Kata beliau, polis turut menyita pelbagai aset sindiket berjumlah RM331,900 mengikut Akta Dadah Berbahaya (Pelucuthakan Harta) 1988.
Tambah Ayob Khan, sindiket aktif sejak Januari lalu dan saringan awal mendapati seorang daripada suspek positif dadah jenis tetrahydrocannabinol (THC) dan mempunyai dua rekod lampau berkaitan dadah.
“Kita sedang mengenal pasti dalang dan saki baki ahli sindiket yang masih bebas.
“Kesemua suspek kini direman selama tujuh hari sehingga 31 Mac ini bagi membantu siasatan dan kes disiasat mengikut Seksyen 39B Akta Dadah Berbahaya 1952,” jelasnya. -KOSMO!ONLINE


PATI lari atas bumbung elak ditahan
Oleh NOR AZIAH MAT NOH

27 Mac 2022, 1:23 pm
KUALA LUMPUR – Seorang pendatang asing tanpa izin (PATI) sanggup bergadai nyawa berlari diatas bumbung perumahan setinggan selama setengah jam bagi meloloskan diri daripada Jabatan Imigresen Malaysia (JIM) dalam serbuan Ops Sapu di Pantai Dalam, awal pagi tadi.
Difahamkan, lelaki yang hanya memakai kain pelekat sambil berkaki ayam itu berjaya melarikan diri selepas digempur penguat kuasa JIM.
Pengarah Jabatan Imigresen Kuala Lumpur, Syamsul Badrin Mohshin berkata, serbuan itu dijalankan bermula pada pukul 1 pagi dan berakhir 3.30 pagi memeriksa seramai 200 warga asing.
“Hasil serbuan kita berjaya menahan 92 warga Indonesia dan seorang warga Myanmar melibatkan 47 lelaki, 33 perempuan termasuk 10 kanak-kanak lelaki dan tiga budak perempuan.
“Sesetengah PATI seolah-olah sudah bersedia untuk meloloskan dengan menggunakan lorong tikus dan menyorok di dalam terowong khas,” katanya
Jelas Syamsul, kebanyakan lelaki warga asing bekerja di tapak pembinaan manakala wanita pula menjalankan perniagaan kuih diproses dirumah dan telah tinggal di negara ini hampir 20 tahun.

“Kesemua warga asing telah dibawa ke Depot Tahanan Bukit Jalil untuk siasatan lanjut dibawah Seksyen 6 (1)(c) Akta Imigresen 1959/63 dan Seksyen 15 (1)(c) akta yang sama kerana tinggal lebih masa,” ujarnya. – KOSMO! ONLINE


Pesawat 5735 didakwa hilang komponen sebelum terhempas
Oleh KOSMO!

27 Mac 2022, 1:00 pm
BEIJING – Hasil siasatan nahas Penerbangan 5735 China Eastern Airlines yang terhempas dan mengorbankan 132 orang pada Isnin lalu mendedahkan bahawa sekurang-kurangnya satu bahagian pesawat itu terputus,  9 kilometer sebelum nahas berlaku, lapor akhbar Daily Mail, kelmarin.
Pegawai-pegawai China berkata, jika komponen itu disahkan milik Boeing 737-800 tersebut, maka pesawat itu mungkin meletup di udara sebelum terhempas.
Pendedahan itu menambahkan lagi  misteri  nahas ngeri pesawat  itu yang berlepas dari bandar Kunming ke Guangzhou sebelum terhempas di lereng gunung dekat Wuzhou,  wilayah Guangxi.
Rakaman sistem televisyen litar tertutup (CCTV)  yang tersebar di media sosial, kononnya menunjukkan pesawat itu menjunam dalam posisi menegak.
Serpihan dipercayai berasal daripada pesawat malang itu adalah sepanjang 1.3 meter dan lebar 10 sentimeter. Ia  ditemui di sebuah tanah ladang, kata Ketua Pasukan Penyelamat Pemadam Kebakaran Guangxi, Zheng Xi.
Pada peringkat awal siasatan, pegawai-pegawai  berkata,  sukar untuk mengenal pasti sama ada komponen itu  longgar akibat tekanan udara semasa pesawat menjunam atau terpisah semasa penerbangan 5735 terhempas di lereng gunung.

Bekas ketua penyiasatan kemalangan Pentadbiran Penerbangan Persekutuan Amerika Syarikat (AS), Jeff Guzzetti berkata, beliau percaya komponen itu terlerai  semasa pesawat menjunam dari ketinggian sekitar 8,839 meter (29,000 kaki)  dalam masa hanya  satu minit dan 35 saat.
“Pada pandangan saya, itu adalah bahagian yang terpisah ketika pesawat menjunam turun,” kata Guzzetti.
Boeing 737-800 China Eastern itu terbang pada ketinggian 8,839 meter apabila ia tiba-tiba menjunam ke kawasan pergunungan terpencil  Isnin lalu sebelum terhempas dan  mencetuskan kebakaran besar  yang boleh dilihat menerusi satelit.
Setakat ini, tiada mangsa terselamat ditemui. – Agensi


3 menteri pertahanan bakal bincang perkukuh TCA
Oleh MOHD RASDAN AHMAD

27 Mac 2022, 1:35 pm
KUALA LUMPUR – Perjanjian Kerjasama Trilateral (TCA) yang membabitkan tiga negara iaitu Malaysia, Indonesia serta Filipina bakal disusun dan ditambaik baik semula.
Menteri Kanan Pertahanan, Datuk Seri Hishammuddin Tun Hussein berkata, penambahbaikan itu akan dilakukan menerusi satu pertemuan khas dalam Pameran Perkhidmatan Pertahanan Asia (DSA 2022) dan Keselamatan Kebangsaan Asia (NATSEC 2022) yang bermula esok.
Katanya, pertemuan tersebut akan melibatkan rakan sejawatnya dari Indonesia dan Filipina iaitu Prabowo Subianto dan Delfin Lorenzana.
“Saya dan kedua-dua pemimpin itu akan membincangkan perkara khusus berkaitan keselamatan maritim kawalan sempadan dan juga isu pengganas di kawasan terlibat serta ancaman yang dihadapi secara bersama.
“Ini adalah satu permulaan yang baik dalam aspek geopolitik kita dan dalam masa yang sama untuk berdepan ancaman membabitkan ketiga-tiga negara.
“Kita juga akan berbincang mengenai keselamatan di Laut Sulu dan pertemuan ini akan melibatkan Kementerian Dalam Negeri (KDN),” katanya dalam sidang akhbar selepas tinjauan persiapan akhir DSA 2022 dan NATSEC 2022 di sini hari ini. – KOSMO! ONLINE.


Cannavaro calon bimbing The Azzurri
Oleh KOSMO!

27 Mac 2022, 1:30 pm
MILAN – Nama bekas pemenang Piala Dunia, Fabio Cannavaro kini dicanang sebagai calon pilihan untuk melatih skuad kebangsaan Itali sekiranya Roberto Mancini melepaskan jawatannya.
Skuad The Azzurri kini dihimpit malapetaka selepas gagal ke pusingan akhir Piala Dunia buat kali kedua berturut-turut selepas tunduk 0-1 kepada Macedonia Utara pada aksi playoff, kelmarin.
Menurut laporan media juga, selain Cannavaro, Persekutuan Bola Sepak Itali (FIGC) turut mempertimbangkan beberapa lagi calon lain seperti Andrea Pirlo, Stefano Pioli dan Claudio Ranieri.
Walaupun pernah melakukan perbincangan dengan beberapa kelab di Eropah, Cannavaro pernah menegaskan yang Itali sentiasa menjadi destinasi pilihannya.
“Saya tidak boleh membuat pilihan salah apabila ia membabitkan kelab pertama di Eropah. Sejak beberapa tahun lalu, saya ada bercakap dengan Everton, Watford, Fiorentina dan skuad kebangsaan Poland.
“Namun, cita-cita saya adalah untuk menjadi jurulatih di Itali,” kata pemain pertahanan itu menerusi laporan sebelum ini.

Presiden FIGC, Gabriele Gravina dikatakan tidak akan memecat Mancini dan kini segalanya bergantung kepada jurulatih itu untuk menentukan masa depannya.
Namun, laporan juga menyebut yang bekas pengurus Manchester City serta Inter Milan itu hampir pasti akan melepaskan jawatannya.
Menurut laporan juga, FIGC sudah pun berhubung dengan Ranieri, namun Pioli yang juga menjadi calon sudah pun melanjutkan kontraknya bersama AC Milan sehingga 2023. – AGENSI


Mahu beli emas RM720, rugi RM3,720
Oleh ABDUL RASHID ABDUL RAHMAN

27 Mac 2022, 1:58 pm
PEKAN – Seorang wanita bukan sahaja kempunan mendapatkan dua utas rantai emas lelong berharga RM720 tetapi berputih mata apabila ditipu sindiket jualan emas tidak wujud sehingga mengalami kerugian sebanyak RM3,720.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula Rabu lalu selepas mangsa yang berusia 40 tahun melihat iklan penjualan pelbagai emas lelong di Facebook ketika berada di rumahnya dekat Kampung Pulau Keladi di sini.
“Mangsa berminat membeli dua utas rantai tangan fesyen bebola gantung ‘love exclusive’ yang berharga RM720 dan pada hari yang sama mangsa memasukkan wang ke akaun bank yang diberi sebanyak RM720 sebelum diminta membuat penambahan wang sebanyak RM3,000 bagi kos penebusan.
“Selepas memasukkan wang berkenaan menyebabkan mangsa berasa curiga dan mahu wangnya dikembalikan tetapi tidak dilayan,” katanya dalam kenyataan di sini hari ini.
Menurut Mohd. Wazir, pengadu yang gagal menghubungi suspek berasa ditipu sebelum membuat laporan polis dan kes disiasat mengikut Seksyen 420 Kanun Keseksaan.
Katanya, siasatan masih giat dilakukan bagi mengesan dan menahan suspek terlibat. – KOSMO! ONLINE


Mesir bawa kelebihan ke Dakar
Oleh KOSMO!

27 Mac 2022, 1:00 pm
KAHERAH – Jurulatih Mesir, Carlos Queiroz memuji barisan pemainnya selepas menang 1-0 ke atas Senegal pada aksi pertama playoff kelayakan Piala Dunia 2022 di Stadium Antarabangsa Kaherah awal pagi semalam.
Gol sendiri pemain pertahanan Senegal, Saliou Ciss seawal minit keempat nyata memberi kelebihan buat Mesir menjelang aksi timbal balik di Stadium Abdoulaye Wade 30 Mac ini.
Meskipun berdepan tekanan cukup tinggi pada perlawanan semalam, namun Mesir berjaya mengekang asakan yang dilakukan jentera serangan Senegal sepanjang 90 minit permainan.
“Apabila perlu bertahan sebagai satu pasukan, anda semua boleh lihat pemain-pemain Mesir sangat berani ketika berjuang di atas padang. Dalam bola sepak, kadang-kadang pasukan lebih baik tewas.
“Mereka memberikan tekanan cukup tinggi terhadap barisan pertahanan kami apabila melancarkan serangan demi serangan sehingga memaksa Mesir untuk berkampung di kawasan sendiri,” kata Queiroz.
Pada masa sama, pengendali dari Portugal itu berang selepas media mengkritik corak permainan yang diterapkan selain menegaskan beliau sedia melakukan apa sahaja bagi memastikan mereka layak ke pusingan akhir Piala Dunia 2022.

“Peluang terbuka kepada kedua-dua pasukan, jadi kami lakukan apa yang mampu untuk pastikan kemenangan. Kami mungkin akan berdepan aksi lebih sukar di Dakar nanti,” ujarnya. – AGENSI


Polis kesan petunjuk baharu kes jumpa mayat dalam gaung
Oleh NOR SHAFAWATI YUP

28 Mac 2022, 8:16 pm
SEREMBAN – Polis berjaya menemui petunjuk baharu yang mempunyai kaitan dengan penemuan mayat seorang wanita tanpa identiti dalam gaung di Kilometer 14, Jalan Lama Bukit Putus Seremban-Kuala Pilah di sini, Ahad lalu.
Tinjauan di lokasi mendapati, pihak polis bersama bantuan Unit Anjing Pengesan (K9) dipercayai telah membawa salah seorang daripada tiga suspek yang direman sebelum ini ke kawasan berlukar berhampiran tangki air di Taman Bukit Zamrud di sini pada pukul 4.30 petang untuk mencari petunjuk atau bukti baharu tersebut.
Timbalan Ketua Polis Negeri Sembilan, Senior Asisten Komisioner Datuk Che Zakaria Othman berkata, siasatan masih dijalankan berdasarkan maklumat yang diberitahu oleh suspek.
“Kes ini masih dalam siasatan di mana salah seorang suspek (yang direman sebelum ini) telah dibawa (untuk menyiasat bukti baharu), kita menyiasat berdasarkan apa yang dia (suspek) beritahu.
“Pihak polis bersama forensik dan pakar patalogi daripada Hospital Tuanku Ja’afar, Seremban ada bersama dan kita harap akan dapat sesuatu,” katanya ketika ditemui di lokasi pencarian bukti baharu di Taman Bukit Zamrud di sini hari ini.
Jelas Che Zakaria, sama ada bukti baharu tersebut ada kaitan dengan kes penemuan mayat perempuan tanpa identiti dalam gaung di Kilometer 14, Jalan Lama Bukit Putus Seremban-Kuala Pilah di sini, Ahad lalu ia masih dalam siasatan pihak polis dan perkembangannya akan dimaklumkan.

Dua lelaki masing-masing berusia 41 dan 44 tahun bersama seorang wanita berusia 18 tahun yang merupakan rakan mangsa ditahan di dua lokasi di daerah Seremban telah ditahan reman pada 22 Mac lalu kerana disyaki terbabit dengan penemuan mayat berkenaan.
Setakat pukul 7.30 malam tadi, pihak polis dengan Unit K9 masih meneruskan usaha mencari petunjuk baharu itu. – KOSMO! ONLINE


JKSM jumpa TH bincang pindaan Akta Tabung Haji 1995
Oleh MOHD. HUSNI MOHD. NOOR

28 Mac 2022, 9:07 pm
PUTRAJAYA – Jabatan Kehakiman Syariah Malaysia (JKSM) hari ini mengadakan pertemuan dengan Lembaga Tabung Haji (TH) bagi membincangkan cadangan pindaan Akta Tabung Haji 1995 [Akta 535].
JKSM yang diwakili Ketua Pengarahnya, Datuk Dr. Mohd Na’im Mokhtar melakukan kunjungan hormat ke atas Ketua Pegawai Eksekutif TH, Datuk Seri Amrin Awaluddin bagi membincangkan perkara itu.
JKSM menerusi satu kenyataan berkata,
kunjungan itu juga antara lain bagi mendapatkan pertimbangan mengenai cadangan pindaan Akta Tabung Haji 1995 [Akta 535].
Menurutnya, pindaan akta itu bagi membolehkan pendedahan maklumat pendeposit dan pelaksanaan hiwalah oleh Mahkamah Syariah di TH dengan menahan akaun pendeposit bagi pembayaran tunggakan nafkah terhadap isteri atau anak.
“JKSM mengemukakan cadangan agar Akta 535 dipinda bagi membolehkan TH menyediakan apa-apa dokumen berkaitan butiran deposit dan pendeposit TH kepada Mahkamah Syariah apabila diperintahkan sedemikian.
“Selain itu, pertemuan ini turut membincangkan berkaitan dengan prosedur pelaksanaan perintah hiwalah di Mahkamah Syariah.

“Ia termasuk cara pembayaran yang boleh dibuat oleh TH dalam membeku dan memindahkan wang pendeposit penghutang penghakiman kepada pemiutang penghakiman,” katanya.
Katanya, pertemuan itu diharap dapat menjadi titik tolak bagi membolehkan pelaksanaan perintah hiwalah yang dikeluarkan oleh Mahkamah Syariah dalam menahan akaun pendeposit atau penghutang penghakiman di TH. -KOSMO! ONLINE
habis.


Pokok tumbang hempap lima kenderaan
Oleh ZAKI SALLEH

28 Mac 2022, 8:19 pm
IPOH – Lima buah kenderaan yang diletakkan di kawasan parkir sebuah restoran makanan segera di Gunung Rapat di sini rosak ditimpa pokok tumbang semasa hujan lebat petang tadi.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pada pukul 3.53 petang.
Katanya, sepasukan anggota bersama jentera dari Balai Bomba dan Penyelamat Ipoh dikerah ke lokasi bagi memberi bantuan.
“Sebatang pokok besar telah tumbang menghempap kenderaan iaitu Proton Waja, Proton Saga, Perodua Bezza, Perodua Myvi dan Honda CRV.
“Anggota bomba telah bertindak memotong dahan pokok yang menimpa kenderaan menggunakan gergaji rantai serta mengalihkan pokok ke kawasan selamat,” ujarnya.
Tiada sebarang kecederaan dilaporkan manakala operasi tamat sepenuhnya pada pukul 4.59 petang. – KOSMO! ONLINE


Sekolah di Britain akan dibuka lebih lama
Oleh KOSMO!

28 Mac 2022, 8:30 pm
LONDON – Kerajaan Britain menerusi rancangan baharu akan menetapkan tempoh pembukaan semua sekolah di negara itu kepada sekurang-sekurangnya 32.5 jam seminggu, lapor akhbar Mirror UK.
Walaupun sebahagian besar sekolah di Britain beroperasi melebihi tempoh tersebut, sekitar 14 peratus masih dibuka kurang dari 32 jam seminggu.
Menteri-menteri berkaitan berkata, mereka mahu menghapuskan isu percanggahan waktu pembukaan sekolah yang diputuskan oleh guru besar dan pengetua itu menjelang 2023.
Kerajaan Britain menyifatkan perubahan waktu tersebut yang akan bermula September ini, adalah bagi memastikan kanak-kanak mempunyai akses kepada pelbagai subjek dan sokongan pembelajaran selepas mereka ketinggalan akibat pandemik Covid-19.
Tempoh pembukaan selama 32.5 jam seminggu itu memerlukan sekolah-sekolah di Britain dibuka dari pukul 8.45 pagi hingga 3.15 petang setiap hari Isnin hingga Jumaat.
Setiausaha Pendidikan, Nadhim Zahawi berkata, kanak-kanak yang menerima kurang 20 minit masa pembelajaran akan ketinggalan selama dua minggu dalam tempoh setahun.

“Purata hari sesi persekolahan seminggu adalah 32.5  jam. Beberibu-ribu sekolah mempunyai waktu pembukaan kurang 30 minit daripada yang ditetapkan.
“Saya mahu semua sekolah mula melaksanakan waktu operasi baharu itu lewat  tahun ini, namun, saya tahu ada yang akan menghadapi masalah logistik. Itu sebabnya kami memberi tempoh persiapan selama beberapa bulan,’’ kata beliau kepada stesen berita Sky News.
Menteri sama turut memberitahu stesen penyiaran BBC bahawa kerajaan akan merangka rancangan waktu operasi baharu sekolah-sekolah di Britain  bermula minggu depan . – Agensi


Gempa bumi lemah di Beluran, Sabah
Oleh ALWANI ZAFIRAH

28 Mac 2022, 9:21 pm
PETALING JAYA – Satu kejadian gempa bumi lemah telah berlaku di Beluran, Sabah pada pukul 8.39 malam tadi.
Jabatan Meteorologi Malaysia (MetMalaysia) dalam laporannya di Facebook berkata, kejadian tersebut berlaku pada koordinat 6.5 darjah utara dan 117.5 darjah timur.
“Gempa tersebut berlaku pada magnitud 3.8 skala Richter berjarak 47 kilometer (km) timur dari Pitas di kedalaman 7km.
“Gegaran mungkin dirasai di kawasan Beluran dan sekitarnya,” katanya di sini hari ini.
Tambah MetMalaysia, pihaknya akan terus memantau keadaan ini secara berterusan. – KOSMO! ONLINE


Platform baharu cungkil bakat bola sepak
Oleh MUHAMMAD ZUHAILY BADLISHAH

28 Mac 2022, 9:55 pm
KUALA LUMPUR – Syarikat MyEdusoccer Sdn. Bhd percaya bakat baharu dalam sukan bola sepak dapat dicungkil dan dikembangkan dengan hanya menggunakan aplikasi PandaiBola yang dibangunkan oleh mereka ketika ini.
Ketua Pengarah Eksekutif My EduSoccer, Muhamad Yazid Yahaya berkata, aplikasi itu dibangunkan berpandukan program fizikal dan juga latihan secara maya serta sistem rubrik yang mereka hasilkan.
“Aplikasi PandaiBola dibangunkan MyEduSoccer yang merupakan pemenang SUPERB pada 2020 adalah satu inovasi latihan bola sepak secara digital untuk mengenal pasti dan menganalisis pemain berpotensi di peringkat akar umbi.
“Aplikasi ini akan membantu menganalisis perkembangan (pemain) berdasarkan data dan maklumat yang dikumpulkan, seterusnya dianalisis oleh barisan jurulatih yang berpengalaman berdasarkan kemampuan pemain tersebut katanya.
Beliau berkata sedemikian ketika ditemui selepas majlis menandatangani perjanjian kerjasama strategik PandaiBola di Auditorium Resource Centre, Mranti Technology Park, Kuala Lumpur baru-baru ini.
Majlis itu juga berjaya mengumpulkan lebih 11 rakan kongsi strategik dalam membantu membangunkan aplikasi PandaiBola yang berupaya menjadi platform untuk mengasah bakat para pemain.

Sebagai rekod, aplikasi PandaiBola itu berfungsi menerusi pengumpulan data berbentuk video dan gambar sebelum dianalisis oleh kumpulan pakar terdiri daripada para jurulatih yang memegang lesen jurulatih AFC B.
PandaiBola juga bertindak sebagai satu platform yang bukan sahaja mampu melatih para pemain secara lebih sistematik, malahan memberi kemudahan untuk mengenal pasti prestasi pemain sekali gus mencungkil bakat-bakat baharu. – KOSMO! ONLINE


Britain diramal lebih sejuk daripada Iceland
Oleh KOSMO!

28 Mac 2022, 9:30 pm
LONDON – Britain diramal mengalami suhu lebih sejuk daripada Iceland ekoran fenomena cuaca dikenali sebagai ‘serangan Artik’ yang dijangka membawa salji ke kawasan seluas 1,600 kilometer, lapor akhbar Daily Star.
Udara sejuk  melanda Britain hari ini dengan Pejabat Meteorologi meramalkan salji turun di bahagian utara negara itu bermula Rabu  dan bahagian selatan pada  Khamis ini.
Suhu waktu malam diramal mencecah -4 darjah Celsius dengan kawasan di selatan Britain turut dilanda kesejukan di bawah suhu sifar, manakala fros dijangka berlaku di banyak kawasan.
“Cuaca panas akan menghangatkan hari Isnin (hari ini). Namun,  hujan lebih lama akan menyusuli di banyak kawasan bermula Selasa, kemudian menjadi lebih sejuk dengan hujan turun di bahagian  utara.
“Bermula Khamis ini,  hujan seperti yang berlaku pada musim sejuk diramal melanda dengan  lebih kerap di bahagian utara Britain. Bagi kawasan selatan pula, kami meramalkan hujan dan salji di kawasan berbukit.
“Suhu musim sejuk dijangka  berterusan ketika Waktu Musim Panas Britain bermula,” kata agensi ramalan cuaca tersebut.

Tambah Pejabat Meteorologi, meskipun penggemar musim panas akan berasa kecewa kerana cuaca panas berakhir, udara sejuk akan menghentikan gelombang haba yang buat masa ini menyumbang kepada pencemaran di Britain.
Kadar pencemaran udara  yang tinggi direkodkan dari Kent hingga ke Sunderland serta Leeds selain beberapa bahagian di  tenggara Britain  dengan kadar amat tinggi terutamanya di Norfolk dan Essex.
Justeru, kerajaan Britain menggesa penduduk supaya mengurangkan aktiviti fizikal terutamanya apabila berada di kawasan terbuka dan sekiranya mereka  mempunyai gejala. – AGENSI


Lima ditangkap kes samun kedai emas
Oleh MOHD RASDAN AHMAD

28 Mac 2022, 8:49 pm
PETALING JAYA – Lima individu berjaya diberkas pihak polis hari ini dipercayai terlibat dalam kejadian samun melibatkan sebuah kedai emas di Jalan Tuanku Abdul Rahman, Chow Kit, Kuala Lumpur Rabu lalu.
Ketua Polis Daerah Dang Wangi, Asisten Komisioner Noor Dellhan Yahaya berkata, tangkapan pertama melibatkan seorang suspek yang ditahan di sebuah hotel di Taman Aor Jaya, Taiping, Perak.
“Operasi dijalankan sepasukan anggota dan pegawai polis daripada Bahagian Siasatan Jenayah Ibu Pejabat Polis Daerah Dang Wangi berjaya memberkas suspek kira-kira pukul 4.30 pagi.
“Suspek yang ditahan merupakan warga tempatan berumur lingkungan 40-an,” katanya dalam satu kenyataan hari ini.
Noor Dellhan berkata, dalam tangkapan tersebut, sebanyak 12 utas gelang kaki kanak-kanak dan sebuah motosikal Honda Dash telah dirampas.
“Polis kini sedang mengesan barang kemas lain dalam kes samun ini. Susulan tangkapan pertama, empat lagi individu turut ditahan bagi membantu siasatan kes ini.

“Empat individu berkenaan merupakan lelaki warga tempatan berumur antara 29 hingga 49 tahun telah ditahan.
“Siasatan dijalankan di bawah Seksyen 392 Kanun Keseksaan dan Seksyen 397 Kanun Keseksaan,” katanya.
Tambahnya lagi, kesemua tangkapan tersebut akan direman di bawah Seksyen 117 Kanun Prosedur Jenayah untuk siasatan lanjut.
“Orang ramai yang mempunyai maklumat berkaitan kejadian diminta menghubungi pihak IPD Dang Wangi di talian 03-26002222 atau Hotline Polis Kuala Lumpur di talian 03-21159999 atau mana-mana balai polis berhampiran,” ujarnya. – KOSMO! ONLINE


India sambung semula penerbangan antarabangsa
Oleh KOSMO!

28 Mac 2022, 10:00 pm
NEW DELHI – Direktorat Penerbangan Awam India menyatakan bahawa negara itu menyambung semula penerbangan antarabangsanya bermula semalam selepas menghentikan  operasi selama dua tahun, lapor laman berita Wion News.
India menghentikan penerbangan antarabangsa sejak Mac 2020 disebabkan oleh pandemik Covid-19.
Bagaimanapun, penerbangan antarabangsa negara itu  kini beroperasi semula pada kapasiti 100 peratus, demikian menurut Kementerian Penerbangan India.
“Disebabkan kes #Covid-19  mencatatkan penurunan dan susulan kejayaan program vaksinasi, @MoCA_GoI (kerajaan) membuat keputusan untuk menyambung semula operasi udara antarabangsa,” kata Pihak Berkuasa Lapangan Terbang India dalam satu hantaran di laman Twitter.
Menurut arahan tersebut, syarikat penerbangan asing berjadual dilaporkan telah memohon kebenaran bagi jadual antarabangsa mereka.
Jadual Musim Panas 2022 pula dijangka berkuatkuasa bermula 27 Mac hingga 29 Oktober tahun ini.

Sebanyak 60 syarikat penerbangan luar dari 40 buah negara termasuk Mauritius, Malaysia, Thailand, Turki, Amerika Syarikat dan Iraq dilaporkan telah mendapat kebenaran untuk mengendalikan 1,783 kekerapan penerbangan ke/dari India ketika Jadual Musim Panas 2022.
Selain itu, beberapa syarikat penerbangan baharu termasuk Salam Air, Air Arabia, Qantas dan American Airline dijadual memulakan operasi di India. – AGENSI


HUN 2022 rai empat usahawan cemerlang
Oleh MOHD RIDZAUDDIN ROSLAN

28 Mac 2022, 11:00 pm
KUALA LUMPUR- Seramai empat orang usahawan terpilih menerima anugerah khas atas kejayaan rangkaian dan liputan perniagaan masing-masing sempena Hari Usahawan Negara (HUN) 2022 yang diadakan di Pusat Dagangan Dunia Kuala Lumpur tadi.
Penganugerahan itu melibatkan Anugerah Ikon Usahawan Terbaik, Anugerah Usahawan Muda, Anugerah Usahawan Korporat serta anugerah khas diberikan kepada usahawan berjaya menunjukkan prestasi keusahawanan cemerlang.
Presiden Dewan Perniagaan Usahawan Kecil Malaysia (DPUKM), Datuk Seri Abu Hasan Mohd. Nor berkata, empat usahawan berkenaan diberikan anugerah khas sempena penganjuran HUN 2022 sebagai medium pengiktirafan kepada mereka atas pencapain dalam perniagaan masing-masing.
“Pemberian Anugerah Khas HUN 2022 kepada empat usahawan itu merupakan satu inisiatif terbaik untuk memangkin kecemerlangan mereka secara berterusan pada masa akan datang.
“Mereka dipilih atas penilaian daripada DPUKM sebagai penganjur selain turut disokong oleh Kementerian Pembangunan Usahawan dan Koperasi pimpinan Tan Sri Noh Omar,” katanya pada Majlis Perasmian Penutupan dan Anugerah HUN 2022 di sini.
Sementara itu, penerima Anugerah Korporat , Datuk Seri Abdull Star Khan Amirullah Khan menyasarkan penawaran sebanyak 1,300 peluang pekerjaan bagi menaikkan taraf hidup rakyat.

Menurutnya yang terlibat hampir 31 tahun dalam bidang industri pembinaan, penawaran peluang pekerjaan itu melibatkan beberapa perniagaan yang diusahakannya termasuk bidang pertanian.
“Saya mahu anak Melayu berjaya kerana orang muda perlu bekerja keras untuk lebih berjaya dalam hidup. Ia seperti konsep tanam pokok rambutan, hasilnya lagi lima tahun lagi dan bukannya dalam masa semalam.
“Jadi, saya harap anugerah diberikan itu juga akan menjadi inspirasi buat anak muda untuk terus berjaya dalam kehidupan,” jelasnya. -KOSMO! ONLINE


CEO tidak dimaklum dengan cadangan pelaburan RM50 juta
Oleh NUZULSHAM SHAMSUDDIN

28 Mac 2022, 7:56 pm
KUALA LUMPUR – Saksi pendakwaan ke-26 memberitahu Mahkamah Sesyen di sini hari ini bahawa cadangan pelaburan RM50 juta Felcra dalam unit amanah Public Mutual tidak dimaklumkan kepada Ketua Pegawai Eksekutifnya (CEO), Datuk Ramlee Abu Bakar berikutan wujudnya ‘perang dingin’ dalam agensi itu.
Bekas Pengurus Besar Kumpulan Kewangan (CFO) Mohd. Azmy Abu Samah, 54, berkata beliau tidak memaklumkan mengenai cadangan pelaburan itu selepas mengadakan perbincangan dengan Ketua Pegawai Pelaburan (CIO), Datuk Zulkarnain Md. Eusope.
“Apabila saya berbincang dengan Datuk Zulkarnain, saya katakan cadangan pelaburan perlu dibawa kepada Majlis Pengurusan Tertinggi (MPT), tetapi beliau beritahu kalau ia dibawa melalui CEO, dia (CEO) tidak akan proses.
“Oleh kerana Datuk Zulkarnain masuk setahun awal daripada saya, jadi beliau lagi arif mengenai  culture (budaya) di Felcra, beliau nasihatkan saya mengenai ‘coldwar’ (perang dingin) antara Datuk CEO dan pengerusi (Datuk Bung Moktar Radin)… oleh kerana saya masih baru, ada kemungkinan hubungan pengerusi dan CEO kurang menarik,” kata saksi itu.
Saksi itu bagaimanapun tidak pasti sama ada  Pengurus Kanan Kawalan Kredit Felcra Azriman Ridouan ada memaklumkan mengenai cadangan pelaburan itu kepada Ramlee.
Dalam pada itu, saksi itu turut berkata Datuk Seri Bung Moktar Radin memintanya untuk melihat sama ada agensi itu boleh membuat pelaburan dalam unit amanah Public Mutual Berhad.

Mohd. Azmy berkata beliau kemudian meminta Azriman supaya membuat kajian terhadap pelaburan unit amanah berhubung keadaan pasaran unit amanah, situasi bursa dan perbandingan dengan syarikat-syarikat lain.
“Hasil analisis tersebut mendapati keadaan pasaran pada ketika itu telah jatuh dan ini adalah masa terbaik untuk membuat pelaburan dalam unit amanah,” kata saksi itu lagi.
Saksi itu berkata beliau kemudian mengambil pendekatan untuk melihat kedudukan kewangan Felsetelah dimaklumkan oleh Azriman bahawa dan pada masa sama ejen pelaburan Public Mutual Mahdi Abdul Hamid bertanya kepadanya sama ada Felcra berminat untuk membuat pelaburan dalam unit amanah.
Sehubungan itu beliau kemudian membentangkan kertas kerja cadangan pelaburan itu kepada Bung Moktar secara informal dan memaklumkan bahawa RM50 juta adalah jumlah paling tinggi boleh dilaburkan bagi mempelajari bagaimana untuk menguruskan unit amanah.
“Saya memberitahu Datuk Bung Moktar kita boleh dapatkan kecairan dalam RM1.5 bilion tetapi tunai yang ada sekarang adalah RM300 juta, Bung Moktar bertanya kepada saya berapa jumlah yang boleh dilaburkan saya beritahu (at most) paling tinggi adalah RM50 juta,” ujarnya lagi.
Perbicaraan di hadapan Hakim Rozina Ayob bersambung lagi esok. – KOSMO! ONLINE


Bekas pengurus GLC pengangkutan bakal didakwa esok
Oleh MOHD YUNUS YAKKUB

28 Mac 2022, 8:11 pm
SHAH ALAM – Seorang bekas pengurus syarikat pengangkutan berkaitan kerajaan (GLC) bakal didakwa salah guna kuasa membantu syarikat isterinya bagi pelantikan sub kontraktor di Mahkamah Sesyen Shah Alam, esok.
Suspek lelaki berusia 30an itu ditahan di pejabat Suruhanjaya Pencegahan Rasuah (SPRM) Selangor kira-kira jam 2 petang tadi.
Menurut sumber, suspek dipercayai menggunakan jawatannya bagi menyokong sebuah syarikat milik isterinya untuk dilantik melakukan kerja-kerja mengangkut bahan mentah komoditi.
Katanya, ini membabitkan nilai kerja keseluruhan kira-kira RM80,000.
“Perbuatan suspek dipercayai dilakukan pada Ogos 2019.
“Suspek kini bertugas sebagai pengurus di syarikat milik isterinya,” katanya di sini hari ini.

Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan memaklumkan kes disiasat mengikut Seksyen 23 Akta SPRM 2009.
Jelas beliau, suspek akan dibawa ke Mahkamah Sesyen Shah Alam pada pukul 8.30 pagi esok untuk tujuan pertuduhan. -KOSMO!ONLINE


China ‘lockdown’ bandar terbesar negara itu
Oleh KOSMO!

28 Mac 2022, 8:00 pm
BEIJING – China mengumumkan penutupan bandar terbesarnya, Shanghai yang dilakukan dalam dua peringkat selama sembilan hari sementara pihak berkuasa melakukan ujian saringan Covid-19, lapor Badan Penyiaran Britain (BBC) semalam.
Bandar yang menjadi hab kewangan China itu bertarung dengan gelombang jangkitan baharu Covid-19 selama hampir sebulan, walaupun bilangan kes tidak tinggi sekiranya berdasarkan piawaian antarabangsa.
Pihak berkuasa Shanghai sebelum ini keberatan menutup bandar didiami sekitar 25 juta penduduk itu untuk mengelak ekonomi daripada terjejas.
Shanghai bagaimanapun mencatat jumlah kes harian tertinggi Sabtu lalu yang mendorong pihak berkuasa mengubah fikiran.
Perintah berkurung koronavirus itu akan dilaksanakan dalam dua peringkat dengan timur Shanghai ditutup bermula hari ini hingga 1 April,  manakala barat bandar raya itu ditutup antara 1 hingga 5 April.
Pengangkutan awam akan dihentikan, manakala syarikat dan kilang wajib menghentikan operasi serta melaksanakan prosedur bekerja dari rumah, kata pihak berkuasa.

Pentadbiran bandar raya itu mengeluarkan arahan menerusi akaun WeChat rasminya untuk meminta orang ramai supaya menyokong, memahami serta bekerjasama dalam mengawal wabak Covid-19 di Shanghai.
Penutupan lain semasa pandemik telah menjejaskan wilayah di China walaupun orang ramai masih boleh melakukan perjalanan di wilayah terbabit.
Shanghai dengan kepadatan penduduknya yang tinggi menjadi bandar terbesar di China yang ditutup setakat ini. – Agensi